title: Alaston aurinko

text: Solariassa on kehittynyt hyvin erikoinen yhteiskunta. Lähes kaikki solarialaiset ovat erakoita. Solarialaiset eivät yleensä tapaa ihmisiä kasvoista kasvoihin ja pitävät fyysistä tapaamista barbaarisena ja epämiellyttävänä, jotkut solarialaiset eivät kestä edes ajatusta olla samassa tilassa toisen ihmisen kanssa. Kommunikointiin käytetäänkin tämän vuoksi pitkälle kehitettyjä hologrammeja. Koska jokaisen Solarialaisen hyvinvoinnista pitää huolta tuhannet robotit (jokaista ihmistä kohti Solariassa on keskimäärin 20 000 robottia), ei Solarialaisten tarvitse tehdä työtä lainkaan. Jokainen heistä asuu omalla laajalla tilallaan rikkaammin kuin rikkaimmatkaan Maapallon ihmiset ja robotit täyttävät heidän kaikki materiaaliset tarpeensa. Suurin osa solarialaisista työskentelee lähinnä harrastuspohjalta esimerkiksi taiteen tai tieteen parissa.


title: Alaston aurinko

text: Solarialaiset tapaavat toisiaan kasvoista kasvoihin vain, jos se on aivan välttämätöntä, esimerkiksi jos he tarvitsevat lääkäriä tai kun avioparin on tarkoitus pariutua. Silloinkin heidät yleensä valtaa pakokauhu toisen ihmisen läsnäolosta. Avioparit valitaan geenistön mukaan. Solarialaiset lisääntyvät vain kun on tarvetta ja heti synnyttyään lapsi sijoitetaan yhteiskunnan kasvatettavaksi. Kasvun alkuvaiheessa lasten sallitaan leikkiä ja kommunikoida kasvokkain, mutta teini-iässä heidän odotetaan alkavan käyttää ainoastaan hologrammia kanssakäymiseen. Aikuistuttuaan hänelle osoitetaan Solariasta oma tila, jossa robotit pitävät huolen hänen hyvinvoinnistaan.


title: Alaston aurinko

text: Solarian erikoinen yhteiskunta tekee Elijah Baleyn murhatutkimuksesta äärimmäisen hankalan. Perillä Baley huomaa, että hänen tutkimuksensa on hologrammien varassa, eikä häntä päästetä tutkimaan tämän mahdottomalta vaikuttavan murhan murhapaikkaa tai murhatun ruumista (joka on jo krematoitu) ja solarialaiset eivät tapaa toisia ihmisiä kasvokkain juuri koskaan. Baleyn on vaikea ymmärtää tämän vieraan yhteiskunnan toimintaa ja ihmisten motiiveja, jotka ovat ensiarvoisia apuja murhatutkimuksessa Maapallolla. Monet solarialaiset myös pelkäävät kuollakseen kontaktia toisiin ihmisiin, eivätkä voisi edes kuvitella tapaavansa ketään ihmistä kasvoista kasvoihin.


title: Alaston aurinko

text: Rikostutkimusta hankaloittaa myös se, että robotit ohjelmointinsa mukaan siivoavat kaikki rikoksen jäljet, ellei niitä välittömästi kielletä koskemasta mihinkään. Lopulta Baley solmii irralliset langat yhteen ja ratkaisee murhan käyttäen apunaan juuri solarialaisten fyysisen läsnäolon pelkoa.


title: Tauno Käyhkö

text: Tauno Käyhkö (s. 6. toukokuuta 1950 Rovaniemi) on uransa lopettanut mäkihyppääjä, joka edusti arvokisoissa synnyinmaataan Suomea ja myöhemmin Kanadaa.


title: Tauno Käyhkö

text: Tauno Käyhkön nousu arvokisamitalistiksi oli usein lähellä: MM-kisoissa 1970 hän sijoittui suurmäessä neljänneksi jäätyään 2,2 pisteen päähän pronssimitalista. Sapporon talviolympiakisoissa 1972 menestys oli vieläkin lähempänä, kun suurmäen pronssimitalisti Rainer Schmidt oli vain 0,1 pistettä ja voittaja Wojciech Fortunakin vain 0,7 pistettä edellä. Vielä Lahden MM-kisoissa 1978, joissa Kanadaan 1974 muuttanut Käyhkö edusti jo uutta kotimaataan, tuloksena oli suurmäen viides sija.


title: Tauno Käyhkö

text: Ounasvaaran Hiihtoseuran mies voitti Salpausselän kisojen mäkihypyn 1973. Huippukuntoaan hän osoitti talvella 1971 voittamalla Sveitsin mäkiviikon kaikki neljä osakilpailua ja sijoittumalla Keski-Euroopan mäkiviikolla kokonaiskilpailun neljänneksi. Vuotta myöhemmin hän sijoittui Keski-Euroopan mäkiviikolla kolmanneksi ja vuonna 1973 hän voitti toistamiseen Sveitsin mäkiviikon.


title: Järvenpään yhteiskoulu

text: Järvenpään Yhteiskoulu on vuosiluokat 1–9 käsittävä 540 oppilaan yhtenäiskoulu lähellä Järvenpään keskustaa. Koulu sijaitsee Järvenpään kirkon ja urheilukentän vieressä. Koulun rehtorina toimii Natalie Stolbow.


title: Järvenpään yhteiskoulu

text: Koulu aloitti toimintansa vuonna 1928. Samassa rakennuksessa on toiminut ennen myös Järvenpään lukio, mutta vuodesta 2003 lähtien rakennuksessa on toiminut vain yläaste lukion siirryttyä uusiin tiloihin Lukionkadulle. Yhteiskoulua on kunnostettu viime vuosina, muun muassa ruokala sekä käsityö- ja kotitalousluokat on uusittu täysin.


title: Järvenpään yhteiskoulu

text: Yhteiskoulu yhdistettiin läheisen Keskustan koulun kanssa yhtenäiskouluksi vuonna 2009. Koulun osata ovat:


title: Toshirō Mifune

text: Toshirō Mifune (, 1. huhtikuuta 1920 – 24. joulukuuta 1997) oli kansainvälisesti tunnettu japanilainen näyttelijä, joka tuli kuuluisaksi etenkin rooleistaan Akira Kurosawan ohjaamissa elokuvissa. Vuosina 1948–1995 hän esiintyi lähes 170 elokuvassa. Lisäksi Mifune esiintyi lukuisissa televisiosarjoissa.


title: Toshirō Mifune

text: Toshirō Mifune syntyi Kiinassa japanilaisille vanhemmille. Mifunen vanhemmat olivat metodisteja. Nuoruudessaan hän työskenteli isänsä valokuvausliikkeessä. Toisen maailmansodan aikana Toshirō Mifune palveli Japanin ilmavoimissa sotakuvaajana. Sodan jälkeen hän muutti Japaniin.


title: Toshirō Mifune

text: Vuonna 1947 Mifune haki töihin elokuvayhtiö Tōhōhon, jossa hän sai työtä kameramiehen apulaisena. Samaan aikaan useat Tōhōn näyttelijät lähtivät yhtiöstä perustaakseen oman yrityksen. Tōhō järjesti kilpailun uusien kykyjen löytämiseksi. Mifunen ystävät lähettivät hänen tietämättään hakemuksen, ja Mifune valittiin yhdeksi niistä, jotka pääsivät koekuvauksiin. Kuvauksissa Mifunen tuli esittää suuttumusta, minkä hän teki niin vaikuttavasti, että koekuvauksista vastannut Kajirō Yamamoto suositteli nuorta Mifunea elokuvaohjaaja Senkichi Taniguchille. Mifunen ensimmäinen elokuvarooli oli Taniguchin elokuvassa "Shin baka jidai".


title: Toshirō Mifune

text: Pitkällä elokuvaurallaan Mifune esitti usein yrmeitä ja käytökseltään hiomattomia samuraita tai rōnineja. Hän oli tunnettu vahvasta läsnäolostaan kohtauksissa, intensiivisestä näyttelytyylistään sekä karheasta äänestään. Merkittävimmät elokuvansa Mifune teki Akira Kurosawan kanssa. Näihin kuuluivat "Rashomon", "Seitsemän samuraita", "Kätketty linnake", "Seittien linna", "Yojimbo – onnensoturi" ja "Punaparta".


title: Toshirō Mifune

text: Mifune perusti 1980-luvulla oman näyttelijäkoulun, joka kuitenkin ajautui talousvaikeuksiin.


title: Toshirō Mifune

text: Myös Mifunen poika Shirō Mifune on näyttelijä ja esiintynyt muun muassa Suomenkin televisiossa esitetyssä elokuvassa "Sateen jälkeen".


title: Samurai hämyisen illan

text: Ehdokkuudet:


title: Samurai hämyisen illan

text: Vuodelta 2001 palkittu Japanissa parhaana elokuvana 13 sarjassa.


title: Satukallio

text: Satukallio on Järvenpään 20. kaupunginosa. Se sijaitsee noin kolme kilometriä Keskustasta itään ja se rajoittuu idässä Lahdenväylään ja oikorataan, etelässä Tuusulaan, lännessä Pohjoisväylään sekä pohjoisessa Vanhaan yhdystiehen ja Sipoontiehen. Vuoden 2014 lopussa kaupunginosan väkiluku oli 889.


title: Satukallio

text: Satukallion voi jakaa karkeasti kahteen alueeseen; vanhaan Satukallioon, joka sijaitsee Sipoontien eteläpuolella ja Oinasmäkeen, joka taas on Sipoontien pohjoispuolella. Oinasmäen puolella sijaitsee myös K-Market Satukallio, Oinaskadun koulu sekä päiväkoti Lampaanpolska. Satukallion alueella on myös kaupungin lumenkaatopaikka, jossa paikalliset ihmiset käyvät muun muassa ulkoiluttamassa koiriaan. Satukalliossa on pääasiassa omakoti- ja rivitaloasuntoja.


title: Satukallio

text: Satukalliossa toimii kaupunginosan asukasyhdistys, joka pyrkii edistämään toiminta-alueensa asumisviihtyvyyttä, liikenne- ja asumisturvallisuutta sekä alueen asukkaiden yhteenkuuluvaisuuden tunnetta.


title: Hilmar Oddsson

text: Hilmar Oddsson (s. 1957 Reykjavík) on islantilainen elokuvaohjaaja.


title: Hilmar Oddsson

text: Hilmar Oddson ei ole yhtä tunnettu elokuvaohjaaja Islannin ulkopuolella kuin hänen kollegansa Baltasar Kormakur ja Friðrik Þór Friðriksson, mutta heidän tavoin hänenkin elokuviaan on levitetty jonkin verran ulkomaille. Hänen ensimmäinen elokuvansa on "Eins Og Skepnan Deyr" (1986). Se on tarina nuoresta kirjailijasta, Helgistä, joka matkustaa tyttöystävänsä kanssa maalle kuvitellen voivansa siellä paremmin kirjoittaa. Lapsuuden traumat kuitenkin kummittelevat Helgin mielessä, ja pikkuhiljaa Helgi vajoaa yhä syvemmälle hulluuteen. Elokuvassa on vahvaa symboliikkaa, joka rinnastaa ihmiset ja pedot toisiinsa. 1980-luvulla elokuva oli videolevityksessä suomessa nimellä "Peto".


title: Hilmar Oddsson

text: Seuraavan elokuvan ohjaustyötä Hilmar saikin sitten odottaa yhdeksän vuotta. "Tár úr steini" (1995) eli "kiven kyyneleet" on elämäkertaelokuva säveltäjä Jón Leifsistä. Elokuva keskittyi erityisesti hänen ja hänen vaimonsa vaiheisiin natsiajan Saksassa. "Sporlaust" (1998) oli puolestaan mustaa huumoria hyväksi käyttävä elokuva nuoresta kilpauimarista, joka menestyneen kisan jälkeen päättää pitää pienet juhlat ystävilleen. Lopulta yksi juhlijoista löytyy kuolleena, ja ystävysten yrittäessä piilottaa ruumista ajautavat he vain yhä suurempiin vaikeuksiin. Elokuvaa on levitetty myös pienimuotoisesti Suomessa englanninkielisin tekstityksin ja englanninkielisellä nimellä "No Trace" (1998).


title: Hilmar Oddsson

text: Hilmarin tunnetuin elokuva "Kaldaljós" (2004) kertoo tarinan 40-vuotiaasta miehestä, joka "Pedon" Helgin tavoin on kokenut jotakin traumaattista lapsuudessaan. Tämä trauma on johtanut hänet emotionaaliseen eristykseen muusta maailmasta. Elokuvaa on esitetty muun muassa Canal+-kanavalla englanninkielisellä nimellä "Cold Light". Elokuvan pääosaa esittää Ingvar Eggert Sigurðsson, joka on yksi tämän hetken tunnetuimmista islantilaisista näyttelijöistä.


title: Leena Salmenkylä-Mattila

text: Leena Salmenkylä-Mattila (o.s. Salmenkylä, s. 13. maaliskuuta 1958) on suomalainen suunnistuksen maailmanmestari.


title: Leena Salmenkylä-Mattila

text: Salmenkylä-Mattila edusti Suomea kaksissa suunnistuksen MM-kisoissa. Vuoden 1979 kotikisoissa neiti Salmenkylä juoksi hk. matkalla 16:nneksi ja pääsi toiseksi viestinviejäksi Suomen viestijoukkueeseen. Maailmanmestari Outi Borgenströmin loukkaannuttua kisatansseissa Suomen mestaruustoiveet kokivat kolauksen, mutta Salmenkylä piti joukkueen hyvin taistossa mukana ja saapui osuudeltaan vaihtoon kolmantena, 2.38 minuuttia Norjan ja 47 sekuntia Tšekkoslovakian takana. Ankkuri Liisa Veijalainen nostikin Suomen selvään voittoon ennen Norjaa ja Ruotsia. Vuoden 1983 MM-kisoissa rouva Salmenkylä-Mattila oli mukana vain viestissä, jossa Suomen oli tyytyminen kahdeksanteen sijaan.


title: Leena Salmenkylä-Mattila

text: Ainoan Suomen mestaruutensa Helsingin Suunnistajia edustanut Salmenkylä-Mattila voitti normaalimatkalla 1985. PM-kisoissa ainoa menestyksen hetki koitti nuorten sarjassa 1974, kun hän Leena Silvennoisen ja Outi Borgenströmin kanssa voitti tyttöjen viestin.


title: Leena Salmenkylä-Mattila

text: Leena Salmenkylä-Mattila on kasvanut urheiluperheeseen, sillä niin isä Juhani kuin äiti Pirkkokin olivat aikoinaan menestyneitä suunnistajia ja koripalloilijoita. Muutkin perheen sisarukset ovat kilpailleet suunnistajina mutta vaatimattomammalla menestyksellä.


title: Dagur Kári

text: Dagur Kári (s. 12. marraskuuta 1973 Pariisi) on islantilainen elokuvaohjaaja.


title: Dagur Kári

text: Pariisissa islantilaisille vanhemmille (isä kirjailija Pétur Gunnarsson) syntynyt Kári muutti kotimaahansa kolmivuotiaana. Hän opiskeli elokuvaa Tanskan kansallisessa elokuvakoulussa, josta valmistui 1999. Hänen päättötyönään tekemänsä lyhytelokuva "Lost Weekend" (1999) keräsi lukuisia palkintoja Euroopan eri elokuvafestivaaleilla.


title: Dagur Kári

text: Kárin tunnetuin elokuva Suomessa, kuten muuallakin maailmassa on hänen esikoispitkänsä "Nói albínói" (2003), joka on musta komedia levottomasta nuoresta miehestä Noista. Noi vetelehtii omassa pienessä kotikylässään, ei tee juuri mitään, ei jaksa käydä edes kunnolla koulua. Mutta hänen suurena haaveenaan on karata talvella lumen ja jään ympäröimästä kotikylästään johonkin lämpimään. Elokuva on esitetty useilla elokuvafestivaaleilla, joilla se on kerännyt runsaasta palkintoja.


title: Dagur Kári

text: Kárin seuraava elokuva oli tanskassa ja tanskan kielellä kuvattu "Voksne mennesker" (2005). Tämän jälkeen hän on ohjannut englanninkielisen elokuvan "The Good Heart" (2009), jossa pääosaa näytteli skotlantilainen Brian Cox.


title: Leena Mutka

text: Leena Mutka (o.s. Silvennoinen, ent. Saarivaara) (s. 7. maaliskuuta 1958 Kajaani) on suomalainen suunnistuksen maailmanmestari.


title: Leena Mutka

text: Silvennoisen parhaat hetket suunnistuksen parissa osuivat viestikilpailuihin. Jo 1974 hän oli Leena Salmenkylän ja Outi Borgenströmin kanssa voittamassa tyttöjen pohjoismaista mestaruutta. Henkilökohtaisessa kisassa hän ylsi tyttöjen PM-pronssille 1978.


title: Leena Mutka

text: Kesällä 1979 Silvennoinen joutui kovaan paikkaan, naisten MM-viestin aloittajaksi, kun henkilökohtaisen maailmanmestaruuden juuri voittanut Borgenström loukkasi jalkansa kisatansseissa. Silvennoinen ei tilanteessa kuitenkaan häkeltynyt, vaan saapui osuudeltaan vaihtoon viidentenä mutta vain 14 sekuntia Norjan takana ja minuuttikaupalla edellä pahoin epäonnistunutta Ruotsia. Leena Salmenkylä ja Liisa Veijalainen nostivat seuraavilla osuuksilla Suomen maailmanmestariksi.


title: Leena Mutka

text: Kalevan Rastia edustanut Silvennoinen oli voittamassa Venlojen viestiä 1979. Myös hänen kaksoissisarensa Jaana ja pikkuveli Juha (Jussi) ovat suunnistajia, ja jälkimmäinen oli 1983 mukana joukkueessa, joka vasta kolmantena suomalaisena ylsi Tiomila-viestin voittoon.


title: Carl Benedicks

text: Carl Benedicks (27. toukokuuta 1875 Tukholma, Ruotsi – 1958 Tukholma) oli ruotsalainen fyysikko, kemisti ja ufo-skeptikko.


title: Carl Benedicks

text: Benedicks aloitti 1893 opiskelut Uppsalan yliopisto. Filosofian kandidaatiksi hän valmistui 1896 ja lisensiaatiksi 1902. Tohtorin arvon hän sai 1904. Samana vuonna hän aloitti fysikaalisen kemian dosenttina. Kemian professoriksi hänet valittiin 1908 ja Tukholman yliopiston fysiikan professoriksi 1910. Benedicksin tutkimustyö oli laaja-alaista, ja hänen tutkimuksensa käsittelivät geologiaa, mineralogiaa, tähtitiedettä ja matematiikkaa. Hänen merkittävimmät tutkimuksensa koskivat erityisesti metallografiaa.


title: Carl Benedicks

text: Benedicks julkaisi myös 1951 tutkielman, jossa hän selitti ufojen aiheutuvan pallosalamista. Teorian mukaan helminauhasalamista syntyy pallosalamia, joissa on vesihöyryn sisältämää vetyä ja happea. Tästä syntyy Benedicksin mukaan pintajännityskupla, jolla on monia lentävien lautasien ominaisuuksia.


title: Michigan State Capitol

text: Michigan State Capitol on rakennus Michiganin osavaltion pääkaupungissa Lansingissä. Sinne on sijoitettu Michiganin osavaltion lakiasäätävän elimen ja kuvernöörin tilat. Rakennus on luokiteltu kansallishistorialliseksi maamerkiksi Yhdysvalloissa. Se on järjestyksessään kolmas Michiganin osavaltiohallintoa isännöivä rakennus.


title: Michigan State Capitol

text: Ensimmäinen lainsäädäntörakennus sijaitsi Michiganin alkuperäisessä pääkaupungissa Detroitissa. Lansingiin pääkaupunki ja sen mukana lainsäädäntö siirrettiin vuonna 1847 osavaltion läntisten alueiden kehittämistarpeen vuoksi. Lansing oli myös turvallisempi ratkaisu kuin Detroit ajatellen Windsorissa majailleita brittiläisiä joukkoja. Nykyinen lainsäädäntörakennus, jota edelsi väliaikainen puinen rakennus, vihittiin vuoden 1879 tammikuussa. Se edustaa arkkitehtuurin uusklassista tyylisuuntaa. Vuonna 1992 rakennus vihittiin uudelleen kolmivuotisten kunnostustöiden jälkeen.


title: Michigan State Capitol

text: Michiganin ensimmäinen lainsäädäntörakennus eli State Capitol valmistui vuonna 1832 Detroitiin. Tuolloin Michigan ei kuitenkaan vielä ollut oma osavaltionsa, vaan territorio ja rakennus ei täten osavaltioelimiä välittömästi sen valmistuttua majoittanut. Rakennus oli rakennettu tiilistä ja se oli yksi ensimmäisistä uuskreikkalaista tyyliä edustavista rakennuksista Michiganissa. Sitä koristivat joonialaiset pylväät ja 42-metrinen keskustorni.


title: Michigan State Capitol

text: Rakennuksen rakentaminen maksoi noin 24 500 senaikaista Yhdysvaltain dollaria. Vuoden 1847 maaliskuun 17. päivänä päätettiin osavaltiopääkaupungin siirrosta Detroitista Lansingiin. Täten myös lainsäädäntö muutti Lansingiin ja rakennuksen käyttötarkoitus muuttui. Siitä tehtiin ensin julkinen koulu ja myöhemmin kirjasto, ennen kuin se paloi vuonna 1893.


title: Michigan State Capitol

text: Lansingiin siirretyn lainsäädännön tarpeille rakennettu Michiganin toisen lainsäädäntörakennuksen rakentamistyöt käynnistettiin vuonna 1847. Kaksikerroksinen puurakennus jäi vain väliaikaiseksi ratkaisuksi ja se tuli maksamaan noin 22 950 sen aikaista Yhdysvaltain dollaria. Uuden, pysyvän lainsäädäntörakennuksen valmistuttua vuonna 1879 rakennus myytiin. Se toimi tehtaana, kunnes koki saman kohtalon kuin ensimmäinen lainsäädäntörakennus: se tuhoutui tulipalossa vuonna 1882.


title: Michigan State Capitol

text: Varhaisella 1870-luvulla Michiganin kuvernööri Henry P. Baldwin ehdotti uuden lainsäädäntörakennuksen rakentamista. 31. maaliskuuta vuonna 1871 hyväksyttiinkin uuden rakennuksen rakentaminen. Se tuli maksamaan noin 1,2 miljoonaa sen aikaista Yhdysvaltain dollaria.


title: Michigan State Capitol

text: Vuonna 1872 Illinoisin Springfieldistä kotoisin ollut arkkitehti Elijah E. Myers valittiin uuden lainsäädäntörakennuksen suunnittelijaksi. Hänen ehdotuksensa "Tuebor" valittiin sen yksinkertaisuuden vuoksi. Myers käytti Yhdysvaltain kongressin Capitol-rakennuksen keskutornin ja siipirakennusten suunnittelua omassa luomuksessaan.


title: Michigan State Capitol

text: Uuden rakennuksen peruskivi muurattiin 2. lokakuuta vuonna 1873 noin 7 000 lansingilaisen ja noin 30 000 vierailijan hurratessa. Rakennus- ja viimeistelutyöt saatiin päätökseen vuoden 1878 lopussa. Uusi 139-huonetta käsittävä rakennus vihittiin samanaikaisesti kuin kuvernööri Charles Croswellin astui virkaansa 1. tammikuuta vuonna 1879.


title: Michigan State Capitol

text: Lainsäädäntörakennuksen vaaleahko kupoli maalattiin myöhemmin kirkkaanvalkoiseksi. Vuonna 1989 aloitettiin laajat entisöintityöt, ja ne saatiin päätökseen vuonna 1992. Entisöintitöissä muun muassa kupoli sai takaisin alkuperäisen värityksensä. 25. tammikuuta vuonna 1971 rakennus lisättiin Yhdysvaltain historiallisten kohteiden kansallisrekisteriin ja 7. lokakuuta vuonna 1992 siitä tehtiin kansallishistoriallinen maamerkki.


title: Hrafn Gunnlaugsson

text: Hrafn Gunnlaugsson (s. 17. kesäkuuta 1948, Reykjavik) on islantilainen elokuvaohjaaja.


title: Hrafn Gunnlaugsson

text: Hrafn Gunnlaugsson oli yksi islantilaisen elokuvan ensimmäisistä kansainvälistä arvostusta elokuvillaan saanut ohjaaja. Hrafnia voidaan pitää auteur-ohjaajana, sillä hän on käsikirjoittanut itse jokaisen ohjaamansa elokuvan ja useimmiten osallistunut niihin myös säveltäjänä ja leikkaajana. Koska Islannissa ei ole ainuttakaan elokuvakoulua, Hrafn joutui monien kollegojensa tavoin hankkimaan koulutuksensa ulkomailla. Vuonna 1973 hän valmistui Tukholman yliopistosta, jossa opiskeli teatteria ja elokuvaa.


title: Hrafn Gunnlaugsson

text: Ensimmäisen elokuvansa Hrafn ohjasi 1980-luvulla, jolloin Islannin varsinainen pitkien elokuvien tuotanto alkoi. Esikoiselokuva "Óðal feðranna" (Unelma toisesta elämästä) valmistui vuonna 1980.


title: Hrafn Gunnlaugsson

text: Ensimmäisissä elokuvissaan Hrafn keskittyi kuvaamaan muinaista Islantia ja sitä hallinneita sankareita. Islannin kansalliskirjailijan ja ainoan Nobel-kirjailijan Halldór Laxnessin tavoin Hrafn kuvasi maansa historiaa koruttomasti riisuen viikingeiltä heitä aikaisemmin ympäröineen glorian.


title: Hrafn Gunnlaugsson

text: Trilogian ensimmäinen osa "Hrafninn flýgur" (Korpin lento, 1984) oli siihenastisen islantilaisen elokuvan suurin kansainvälinen menestys. Elokuva oli tarina pienestä pojasta, jonka julma viikinki säästää tappaessaan kylän muut asukkaat. 20 vuotta myöhemmin poika on kasvanut aikuiseksi ja päättää kostaa kylänsä tuhonneille viikingeille. "Hrafninn flýgur" oli islantilais-ruotsalaista yhteistuotantoa, ja se palkittiin muun muassa parhaan ohjauksen Guldbagge-palkinnolla. Elokuva oli eräänlainen uusintaversio Akira Kurosawan "Yojimbosta" (1961).


title: Hrafn Gunnlaugsson

text: Trilogian toinen osa "Í skugga hrafnsins" (Korpin varjossa, 1988) oli elokuva viikinkiklaanien taisteluista 1000-luvun alun myrskyisässä Islannissa. Tarina perustuu vanhaan islantilaiseen Traustin ja Isolden-saagaan. Nuori Trausti palaa kotimaahansa Norjasta, jossa hän on opiskellut teologiaa. Kristinuskon ensiaskeleet ovat saapuneet Islantiin, mutta yhtäkkiä Trausti huomaakin olevansa keskellä rakkauden, vallan ja koston draamaa. Elokuvan pääosaa näytteli ruotsalainen näyttelijä Reine Brynolfsson. Kuvauksesta vastasi Esa Vuorinen.


title: Hrafn Gunnlaugsson

text: Viikinkitrilogian viimeinen osa "Hvíti víkingurinn" (Valkoinen viikinki, 1991) sijoittuu 1100-luvun Norjaan. Mahtisuvun jäsen Askur nai Norjan viimeisimpien maanomistajien sukuun kuuluvan Emblan. Häämenot suoritetaan vanhojen viikinkiuskomusten mukaisesti. Mutta kristinusko on saapunut Norjaan ja Norjan silloinen kuningas haluaa kuitenkin kitkeä kaiken pakanallisuuden ja haluaa estää kahden mahtisuvun näiden kahden mahtisukua edustavan ihmisen avioliiton.


title: Hrafn Gunnlaugsson

text: Hrafnin viikinkitrilogia on ottanut selviä vaikutteita Sergio Leonen ja Akira Kurosawan historiallisista spektaakkeleista. Tämän yhteyden ohjaaja on myös itse tunnustanut. Näitä kahden mestariohjaajan elokuvia Hrafn pitkää omien epookkielokuviensa esikuvina.


title: Hrafn Gunnlaugsson

text: Epookkiaiheisten viikinkielokuviensa ohella Hrafn on ohjannut myös nykypäivään sijoittuvia elokuvia. "Þegar það gerist" (Kun se tapahtuu, 1998) on itseironinen ja hirtehishumoristinen TV-elokuva epätavallisesti syttyneestä intohimosta. Se on tarina pienestä pojasta, joka on tullut kesänviettoon setänsä hevostilalle. Poikamiehenä elävän sedän elämä kuitenkin järkkyy hänen tavatessaan unelmiensa naisen hevosnäyttelyssä. Ohjaajansa sanoin elokuva on elokuva Islannin historiasta: ilman hevosia hänen esivanhempansa eivät olisi selviytyneet elämästä karulla saarella. Elokuva sai Suomen ensi-iltansa televisiossa 28. heinäkuuta 1999.


title: Hrafn Gunnlaugsson

text: Hrafnin tunnetuin elokuva Suomessa on hänen vuonna 2003 ohjaamansa elokuva "Opinberun Hannesar" (Hanneksen ilmestys). Se on tarina valtion tarkastusvirastolla työskentelevästä Hanneksesta, joka kadottaa tietokoneensa mukana myös henkilöllisyytensä. Elokuva on kafkamainen tarina miehestä, joka taistelee kasvotonta systeemiä vastaan.


title: Hrafn Gunnlaugsson

text: Sergio Leonen ja Akira Kurosawan ohella Hrafn mainitsee esikuvakseen ruotsalaisen mestariohjaajan Ingmar Bergmanin ja tämän elokuvat. Alun alkaen Hrafn suhtautui elokuviin vain yhtenä mahdollisuutenaan vikitellä tyttöjä. Mutta hänen todellinen intohimonsa elokuviin syttyi silloin, kun Ruotsin televisio kuvasi yhden hänen näytelmistään.


title: Hrafn Gunnlaugsson

text: Hrafn on elokuviensa ohella ohjannut myös useita näytelmiä ja julkaissut kirjoja – proosaa, lyriikkaa ja draamaa.


title: Erkki Aro

text: Erkki Aro (11. maaliskuuta 1916 Helsinki – 1993) oli suomalainen suunnistaja.


title: Erkki Aro

text: Aron huippuvuodet osuivat aikaan, jolloin suunnistuksessa ei käyty vielä arvokilpailuja. Yli kolmekymppisenä hän pääsi osoittamaan kykynsä pohjoismaitten suurissa suunnistusviesteissä. Helsingin Suunnistajia edustaen hän voitti Jukolan viestin seitsemän kertaa, mitä saavutusta on sittemmin onnistunut sivuamaan vain Juhani Salmenkylä. Lisäksi hän suunnisti kahdeksannen osuuden vuoden 1954 Tiomila-viestissä, joka päättyi ensimmäistä kertaa suomalaisvoittoon. Suomen mestariksi henkilökohtaisella matkalla Aro ylsi 1949 ja 1953, ja viestimestaruuksia hän nappasi neljä.


title: Erkki Aro

text: Vuosina 1963–69 Aro toimi Suomen Suunnistusliiton puheenjohtajana ja päävalmentajana. Nuoruusvuosien saavutuksiin kuuluu viestihiihdon akateeminen maailmanmestaruus 1939.


title: Berliner Dom

text: Berliner Dom eli Berliinin tuomiokirkko on luterilainen kirkkorakennus Saksan pääkaupungissa Berliinissä. Se on rakennettu vuosina 1895–1905. Kirkko sijaitsee Lustgartenin ja Berliner Stadtschlossin alueiden vieressä, Spreeinsel-saarella.


title: Berliner Dom

text: Ensimmäinen kirkko Berliner Domin paikalla oli goottilaistyylinen dominikaanikirkko, jonka Brandenburgin vaaliruhtinas Joakim II korotutti vuonna 1536 tuomiokirkoksi ja muutatti protestanttiseksi kirkoksi kolme vuotta myöhemmin uskonpuhdistuksen yhteydessä. Seuraava kirkko samalla paikalla vuonna 1747 valmistunut Johann Boumannin suunnittelema barokkityylinen rakennus. Vuonna 1822 tämä kirkko muutettiin tyyliltään uusklassiseksi arkkitehti Karl Friedrich Schinkelin suunnitelmien mukaan. Muutostyöt olivat osa Schinkelin johtamaa Lustgarten-aukion uudistustyötä, johon kuului myös Altes Museumin rakentaminen aukion pohjoislaidalle.


title: Berliner Dom

text: Vuonna 1894 vanha kirkko purettiin Saksan keisarin Vilhelm II:n määräyksestä ja sen tilalle ryhdyttiin rakentamaan nykyistä tuomiokirkkoa. Mahtipontisuuteen taipuvaisen keisarin mielestä vanha kirkko oli liian vaatimaton Berliinin pääkirkoksi, ja hän halusi luoda uudesta kirkosta mahtavan kansallisen monumentin, joka toimisi protestanttisena vastineena Rooman Pietarinkirkolle. Joka tapauksessa sen olisi oltava suurempi kuin Saksan katolisten pääkirkkona toimivan Kölnin tuomiokirkon. Arkkitehti Julius Raschdorffin suunnittelema tuomiokirkko olikin 114 metrin pituudellaan, 73 metrin leveydellään ja 116 metrin korkeudellaan suurempi kuin mikään sen edeltäjistä samalla paikalla. Arkkitehdin työtä vaikeutti kuitenkin kirkolle asetettujen edustavuusvaatimuksien ja sille varatun pienen ja hankalan kokoisen tontin välinen ristiriita.


title: Berliner Dom

text: Vuonna 1904 valmistunut Berliner Dom oli Euroopan viimeisiä todella suuria kirkonrakennushankkeita Budapestin Pyhän Tapanin basilikan ohella. Sen rönsyilevä arkkitehtuuri edustaa melko sekavaa historiallista kertaustyyliä, jossa on vaikutteita italialaisesta myöhäisrenessanssista ja barokista. Aikalaisten arviot uudesta tuomiokirkosta olivat nihkeitä: kirkkoa haukuttiin tyylittömäksi ja muodottomaksi keisarin suuruudenhulluuden monumentiksi. Berliiniläiset, joilla on tapana antaa julkisille rakennuksille epäkunnioittavia mutta kuvaavia lempinimiä, ristivät kirkon ”Seelengasometeriksi” (”sielujen kaasukelloksi”).


title: Berliner Dom

text: Toisessa maailmansodassa liittoutuneet pommittivat kirkkoa ja se vaurioitui merkittävästi. Berliinin jaossa tuomiokirkko jäi Itä-Berliinin ja DDR:n puolelle. Viereinen kuninkaanlinna purettiin, ja myös tuomiokirkko oli pitkään purku-uhan alla; se sai viettää vuosikymmenet rappeutuneena, vain väliaikainen kattorakennelma suojanaan. 1970-luvulla preussilaisen rakennusperinteen arvostus DDR:ssä kuitenkin kasvoi, ja vuonna 1975 aloitettiin tuomiokirkon jälleenrakennustyöt. Vuonna 1984 käynnistettiin sisätilojen entisöinti, ja vuonna 1993 jälleenrakennettu kirkko avattiin. Jälleenrakennustöiden aikana tuomiokirkon kupoleita modifioitiin matalampaan ja vähemmän koristeelliseen muotoon; sen sijaan julkisivut ovat täysin alkuperäisessä asussaan.


title: Berliner Dom

text: Kirkon alla sijaitsee niin sanottu Hohenzollern-krypta, johon on haudattu Hohenzollernin hallitsijasuvun jäseniä vuodesta 1536 alkaen. Lisäksi sinne on siirretty aiemmin kuolleiden jäännöksiä muualta. Hautoja on yhteensä noin sata. Niistä vanhin kuuluu vuonna 1499 kuolleelle vaaliruhtinas Johan Cicerolle ja viimeinen vuonna 1915 synnytyksessä kuolleelle keisari Vilhelm II:n kastamattomalle pojantyttärelle. Viimeinen kryptaan haudattu hallitsija oli Preussin kuningas Fredrik Vilhelm II. Myöhemmät Hohenzollern-sukuiset Preussin kuninkaat ja Saksan keisarit on haudattu muualle.


title: Berliner Dom

text: Sodissa ja tulvissa kärsineitä Hohenzollernien sarkofageja on vähitellen kunnostettu 1980-luvulta alkaen, mutta suurin osa on edelleen kunnostamatta. Hautaholvi avattiin kokonaan yleisölle vuonna 1999.


title: Music of Mass Destruction

text: Music of Mass Destruction on thrash metal -yhtye Anthraxin toinen livealbumi. Albumi nauhoitettiin Chicagossa 5.–6. joulukuuta 2003.


title: Piraattiradiotoiminta Venäjällä

text: Piraattiradiotoiminta Venäjällä oli erityisen merkityksellistä 1990-luvun alussa, kun Venäjällä oli vielä voimassa Neuvostoliiton lainsäädäntö.


title: Piraattiradiotoiminta Venäjällä

text: Esimerkiksi Pietarissa ja sitä ympäröivällä Leningradin alueella on runsaasti ilman toimilupaa toimivia radioita, jotka toimivat harrastepohjalta ja lähettävät ohjelmaa arkisin pari tuntia ohjelmaa, viikonloppuisin jopa viisi tuntia päivässä. Pienempien asemien lähetysaika on ehkä vain tunnin kaksi viikossa.


title: Piraattiradiotoiminta Venäjällä

text: Itse Pietarissa on runsaat kaksikymmentä lähetysluvan hankkinutta julkista ja kaupallista virallista radioasemaa, minkä lisäksi kaupungissa on ollut ja on kymmeniä toimiluvattomia radioasemia.


title: Piraattiradiotoiminta Venäjällä

text: FM:n eli ULA-taajusalueen 87,5–108 MHz lisäksi Venäjällä käytetään Neuvostoliiton aikaisia FM-OIRT-taajuuksia 65–74 MHz, joista Venäjällä käytetään nimitystä UKV ( ’ultralyhyet aallot’) erotukseksi Euroopan yleisradiounionin FM:stä.


title: Piraattiradiotoiminta Venäjällä

text: Piraattiasemilla on myös omia verkkosivuja.


title: Piraattiradiotoiminta Venäjällä

text: Toimiluvattomat asemat kutsuvat itseään joko itsenäisiksi tai vapaiksi radioasemiksi. Ensimmäiset piraattiasemat syntyivät Neuvostoliiton purkauduttua ja samalla valtiomonopolismin päätyttyä. Median yksityistyminen koettiin Jeltsinin aikana demokratian itsepuolustukseksi, minkä vuoksi toimiluvattomiin asemiin ei ole suhdauduttu niin kriittisesti, että niitä olisi aktiivisesti pyritty poistamaan ja yleensä nuoret toimijat tuomitsemaan ankarasti. Venäjällä 1990-luvun alussa perustettiin myös 2 000 liikepankkia luvattomasti, koska pankkitoiminta oli valtion monopoli.


title: Piraattiradiotoiminta Venäjällä

text: Venäjällä piraattiradiotoiminnalla ei ole ollut pelkästään viihteellistä arvoa, vaan sitä on ymmärretty tapana turvata sananvapauden kautta myös muita kansalaisoikeuksia maan epävakaassa tilanteessa.


title: Piraattiradiotoiminta Venäjällä

text: Toimiluvattomat asemat pyrkivät välttämään toimiluvallisten kaupallisten asemien taajuuksien häiritsemistä ja välttävät toistensa lähetystaajuuksia sekä toimivat toistensa kanssa yhteistyössä lähetystekniikan osalta. Joillain asemista lähetystehot ovat vaatimattomia, vain 0,2 W ja kuuluvuus kerrostalojen 5.–9. kerroksista 2–3 kilometriä. Joillain on lähetystehoa enemmän, esimerkiksi 15 W ja kuuluvuutta 15 kilometriä, stereofonisuus sekä RDS-signaali.


title: Tulipyrstö

text: Tulipyrstö ("Epalzeorhynchos bicolor") on särkikaloihin kuuluva kala, jota pidetään myös akvaariokalana.


title: Tulipyrstö

text: Tulipyrstön vartalo on sametinmusta, pyrstö punainen. Se voi kasvaa jopa 15 cm pitkäksi. Akvaariossa koko jää noin 12 senttiin.


title: Tulipyrstö

text: Sukupuolia on lähes mahdotonta erottaa toisistaan aikuisenakaan, eikä nuorten kalojen sukupuolia voi lainkaan erottaa. Aikuinen naaras on hieman pulleampi. Koiras on syvemmän musta ja isoeväisempi, ja sen pyrstö on kirkkaammanpunainen.


title: Tulipyrstö

text: Tulipystö on kotoisin Thaimaasta. Sen luultiin jo hävinneen luonnosta, mutta laji löydettiin uudestaan Chao Phraya -joesta.


title: Tulipyrstö

text: Tulipyrstö on reviiritietoinen kala, joka ajaa pois tai tappaa toiset saman lajin yksilöt ja vainoaa usein myös muita sukulaisiaan, esimerkiksi leväbarbia. Myös saman näköiset kalat ärsyttävät sitä varsinkin pienessä akvaariossa. Kotiakvaariossa voi yleensä olla vain yksi aikuinen yksilö, muuten reviiritaistelu päättyy heikomman kuolemaan.


title: Tulipyrstö

text: Tulipyrstö syö sekaruokaa: hiutaleita ja pakasteruokaa ja myös roskakotiloita. Sille sopiva pH on 6,5–8,0, lämpötila 22–26 °C, kovuus mieluiten pehmeä tai keskikova. Se ei ole kovin tarkka veden kemiasta, kunhan vesi on tarpeeksi happipitoista ja virtaavaa. Laji vaatii vähintään 250 litran altaan, mieluitenkin kuitenkin yli 300 litran, jos sinne haluaa myös muita kaloja. Akvaariossa saa mielellään olla hiekkapohja, jossa on juurakoita. Myös kivikkoa ja kasveja suositellaan. Tulipyrstö syö jonkun verran leviä, mutta ei ole varsinainen levänsyöjä.


title: David Purley

text: David Purley (26. tammikuuta 1945 – 2. heinäkuuta 1985) oli brittiläinen kilpa-autoilija.


title: David Purley

text: Purley aloitti Roger Williamsonin kanssa Formula 1 -luokassa vuonna 1973, kunnes Hollannin Zandvoortin radalla tapahtui Williamsonin huima ulosajo. Auto ajautui ulosajon alkupaikasta peräti 275 metriä kauemmas, päätyi väärin päin ja syttyi tuleen. Purley keskeytti epäitsekkäästi kilpailunsa ja riensi välittömästi auttamaan kilpakumppaniaan, mutta ei voinut tulelle mitään. Ratavalvojat eivät keskeyttäneet kilpailua eivätkä muut kilpailijat pysähtyneet. Williamson tukehtui palokaasujen aiheuttamaan asfyksiaan autossaan 29. heinäkuuta 1973. Purleylle myönnettiin myöhemmin George-mitali hänen rohkeasta yrityksestään pelastaa kanssakilpailijan henki.


title: David Purley

text: Purley vetäytyi Formula 1:stä vuonna 1974, mutta palasi vuonna 1977. Hän oli itse menettää henkensä törmätessään seinään jarrujen mentyä epäkuntoon Britannian Grand Prix'n karsinnoissa. Törmäyksen aiheuttama voima vastasi 179,8 G:tä. Normaali Formula 1 -auton jarrutus vastaa noin 5 G:tä ja Robert Kubican törmäys vuoden 2007 Kanadan Grand Prix'ssa vastasi noin 75 G:tä. Purley sai useita murtumia jalkoihin, lantioon ja kylkiluihin. Hän kuitenkin palasi kilpa-auton rattiin alemmissa kilpasarjoissa.


title: David Purley

text: Lopetettuaan kilpa-autoilun Purley aloitti taitolentoharrastuksen, joka myöhemmin koitui hänen kohtalokseen. Purley kuoli lento-onnettomuudessa 40 vuoden iässä 2. heinäkuuta 1985 hänen ohjaamansa kaksitasoisen taitolentokoneen pudottua mereen Bognor Regisin lähistöllä.


title: Albertina Walker

text: Albertina Walker (29. elokuuta 1929 Chicago, Illinois – 8. lokakuuta 2010) oli yhdysvaltalainen gospel-laulaja.


title: Albertina Walker

text: Walker tuli jo 1950-luvun alussa tunnetuksi yhtyeestä The Caravans. Hän jätti yhtyeensä 1960-luvun lopussa aloittaakseen soolouran. Walker sai uransa aikana muun muassa parhaan perinteisen gospellevyn Grammy-palkinnon (1995) ja useita muita Grammy-ehdokkuuksia sekä kolme GMA Dove -palkintoa.


title: Albertina Walker

text: Albertina Walker kelpuutettiin vuonna 2001 Gospel Music Hall of Fameen. Malaco Records julkaisi 5. syyskuuta 2006 albumin "Paved the Way", jonka Walker oli levyttänyt yhdessä The Caravansin kanssa. Walkerin lisäksi levyllä esiintyivät Dorothy Norwood, Inez Andrews ja Delores Washington.


title: Albertina Walker

text: Walkerille on myönnetty "National Heritage Fellowship".


title: Annariitta Kottonen

text: Annariitta Kottonen (o.s. Lonka, s. 27. heinäkuuta 1958 Joensuu) on suomalainen suunnistuksen MM-mitalisti, hammaslääkäri ja päätoimittaja.


title: Annariitta Kottonen

text: Kalevan Rastia ja myöhemmin Liedon Parmaa edustanut Annariitta Lonka nousi isosiskonsa Hennariikan jäljissä Suomen suunnistushuipulle 1980-luvun alussa. Jo ensimmäisissä MM-kisoissaan Unkarissa 1983 rouva Kottonen ylsi henkilökohtaisessa kilvassa pronssille, mikä jäikin Suomen ainoaksi mitaliksi koko kisoista. Australiassa 1985 Kottonen oli jälleen Suomen MM-joukkueen paras naissuunnistaja, mutta sijoitus oli vasta yhdestoista. Ranskassa 1987 hänen oli tyytyminen neljänteen sijaan, ja sama sijoitus tuli viestistä. PM-kisoissa uran parhaaksi henkilökohtaiseksi sijoitukseksi jäi vuoden 1986 kuudes tila.


title: Annariitta Kottonen

text: Turun Urheilutoimittajien Kerho valitsi Annariitta Kottosen Varsinais-Suomen parhaaksi naisurheilijaksi 1983, 1985 ja 1987.


title: Annariitta Kottonen

text: Annariitan aviomies Hannu Kottonen on viestisuunnistuksen kaksinkertainen MM-mitalisti.


title: Annariitta Kottonen

text: Kottonen väitteli vuonna 2009 hammaslääketieteen tohtoriksi ja on toiminut vuodesta 2010 Suomen Hammaslääkärilehden päätoimittajana.


title: Mitrastema

text: Mitrastemon on kaksi kasvilajia sisältävä loiskasvisuku ja "Mitrastemonaceae"-heimon ainoa suku. Molemmat lajit ovat pyökkikasvien ("Fagaceae") endoparasiittisia juuriloisia, joilla ei ole lainkaan vartta tai lehtiä.


title: Mitrastema

text: "Mitrastemon"-lajeja on kaksi, ja ne ovat maantieteellisesti täysin eriytyneitä:


title: Mitrastema

text: "Mitrastemon"-lajit elävät rihmamaisena kudoksena isäntäkasvin juurien sisällä. Ne kasvavat juuressa nilan ja jällen välissä kasvattaen poikittaisia rihmoja puuainekseen. Koko kasvista ainoastaan kukinnot kasvavat isännän ulkopuolelle. Kukinta-aikaan maan alta työntyvät kukat muodostavat maanpintaan usein isäntäkasvia ympäröiviä renkaita eräiden sienten (ks. sienikehä) tapaan. Kukkavarressa on muutamia kalpeita ja suomumaisia lehtiä, jotka suuntautuvat jyrkästi ylöspäin. Kukat tuottavat runsaasti mettä, jota kertyy myös kukkavarressa olevien lehtien hankoihin lisäten näin kasvin suosiota pölyttäjien keskuudessa. Kukinto on enimmäkseen hyönteispölytteinen, mutta Uudessa Guineassa myös mettä syövien lintujen on raportoitu käyvän "Mitrasteman" kukilla ja jopa puolustavan ravinnonlähdettään. Hedelmä on marjamainen kapseli.


title: Day Eleven

text: Day Eleven on suomalainen rock-yhtye, jonka musiikissa on kuultavissa vaikutteita metallista, grungesta, punkista ja popista. Yhtyeeltä on julkaistu kolme pitkäsoittoa: "Almost Over Everything" (2005), "Sleepwalkers" (2007) ja "Matador" (2010).


title: Day Eleven

text: Day Elevenin esiaste kasattiin vuonna 1994 Lappeenrannassa, jossa Olli, Janne ja Kimmo alkoivat soittaa yhdessä ja esiintyä Larha-nimellä. Rumpali Luca liittyi yhtyeeseen vuonna 1996. Larha-nimisenä yhtye soitti vuosina 1996–2001 kuutisenkymmentä keikkaa ympäri Suomea ja julkaisi useita demoja omakustanteina. Olli jätti yhtyeen vuonna 2001, minkä jälkeen kolmimiehiseksi kutistunut yhtye päätti jatkaa nimellä The Lost Soul Movement (myöhemmin yhtye käytti nimestään lyhennemuotoa The LSM). The LSM julkaisi 2002 omakustannesinglen "7 Days", jonka 500 kappaleen painos on myyty loppuun. Matti liittyi yhtyeeseen alun perin keikkakitaristin roolissa vuonna 2003, ja oli mukana virallisena jäsenenä yhtyeen solmittua levysopimuksen tamperelaisen GBfam Recordsin kanssa vuonna 2004. Yhtye otti levysopimuksen solmimisen aikoihin käyttöön nykyisen nimensä, ja ensimmäinen virallinen Day Eleven -julkaisu, single "Lost My Love", ilmestyi 10. marraskuuta 2004. Olli liittyi takaisin yhtyeeseen debyyttialbumin "Almost Over Everythingin" julkaisun jälkeen toimimalla aluksi keikkakitaristina ja myöhemmin virallisena jäsenenä.


title: Olli Virtaperko

text: Olli Virtaperko (s. 29. joulukuuta 1973 Espoo) on suomalainen säveltäjä. Lisäksi Virtaperko on vuodesta 1995 johtanut Ensemble Ambrosius -kamariyhtyettä, joka on tullut tunnetuksi Frank Zappan musiikin esittämisestä barokkisoittimin. Yhtyeessä Virtaperko soittaa barokkiselloa.


title: Olli Virtaperko

text: Populaarimusiikin puolella Virtaperko toimi 1995–2001 Ultra Bra -yhtyeen laulajana.


title: Olli Virtaperko

text: Ylioppilaaksi Virtaperko kirjoitti Kallion lukiosta 1992. Hän aloitti sävellysopintonsa Edinburghin yliopistossa (1993–1994) Peter Nelsonin johdolla ja jatkoi opintojaan Sibelius-Akatemiassa, jossa hänen opettajanaan oli Tapio Nevanlinna. Musiikin maisterin tutkinnon hän suoritti 2005 pääaineinaan musiikin sävellys ja teoria. Pääinstrumenttiaan barokkiselloa Virtaperko on opiskellut Sibelius-Akatemiassa Markku Luolajan-Mikkolan johdolla.


title: Olli Virtaperko

text:
Virtaperkon läpimurto säveltäjänä tapahtui laajamittaisten orkesteriteosten myötä. Hänen tyylillisesti monipuolinen tuotantonsa sisältää taidemusiikin keskeisten teostyyppien lisäksi muun muassa bigband-musiikkia, elektronisia instrumentteja hyödyntäviä sävellyksiä sekä teoksia renessanssi- ja barokkisoittimille. Virtaperkon konsertto "Romer's Gap" sähköisesti vahvistetulle sellolle ja orkesterille valittiin Teosto-palkintoehdokaaksi helmikuussa 2017. Virtaperko on Suomen Säveltäjät ry:n varapuheenjohtaja. Hän toimi vuodet 2011-2014 Tampere Biennalen taiteellisena johtajana ja on lisäksi toimittanut musiikkohjelmia Yle Radio 1 -radiokanavalle vuodesta 2007 (muun muassa "Välilevyjä, Aikamme suomalaista musiikkia" ja "Jälkikoirat").
Teokset saatavana Music Finlandin kautta, ellei toisin ole mainittu.


title: Santalan seisake

text: Santalan seisake (, , ratakm 196+908) on rautatieliikennepaikka Hangossa Hangon radalla noin 197 kilometriä Helsingin rautatieasemasta. Seisakkeella pysähtyvät Karjaan ja Hangon väliset taajamajunat. Junia kulkee arkisin seitsemän, viikonloppuisin kuusi vuoroa päivässä kumpaankin suuntaan.


title: Santalan seisake

text: Tammisaaresta Hankoniemelle johtaneen vanhan maantien varrella sijainneessa Santalan kartanossa toimi 1870-luvulle saakka kestikievari. Hangon rata linjattiin kartanon kohdalla noin kilometrin maantietä etelämmäksi. Kartanon merkitys korostui, kun sen päärakennuksessa aloitti vuonna 1909 toimintansa kristillinen kansanopisto. Hangon aseman alainen Santalan laituri avattiin vuonna 1898 ja sen länsipuolella otettiin samaan aikaan käyttöön puutavaran kuormausraide. Talvisodan jälkeen maaliskuussa 1940 Santalan laiturivaihde joutui Hangon vuokra-alueelle.


title: Santalan seisake

text: Santalaan rakennettiin ilmeisesti 1900-luvun alussa Bruno Granholmin suunnittelema Platformskjul I -tyyppinen laiturirakennus. Se kuitenkin paloi Hangon vuokra-alueen takaisinvaltauksen yhteydessä syksyllä 1941. Liikennepaikka muutettiin seisakkeeksi seuraavana vuonna.


title: Santalan seisake

text: Santalan seisake oli tarkoitus lakkauttaa vuonna 1989, mutta junat pysähtyivät seisakkeella tarvittaessa, vaikka aikataulumerkintää ei ollutkaan. Seisake oli lakkautettuna noin vuoden ajan 1998–1999, mutta palautettiin sen jälkeen aikatauluihinkin kansanopiston opiskelijoiden matkustustarpeen vuoksi. Vuonna 1999 seisakkeelle rakennettiin uusi laituri.


title: Musta-aavetetra

text: Musta-aavetetra ("Hyphessobrycon megalopterus", syn. "Megalamphodus megalopterus") on tetrojen heimoon kuuluva kala.


title: Musta-aavetetra

text:
Musta-aavetetra on noin 4,5 cm pitkä. Vartalon yleisväri on harmahtava, kyljessä on musta läikkä, jota reunustaa hohtava raita. Evät ovat isot ja kaarevat, koiraalla mustat, naaraalla punertavat.
Musta-aavetetra on kotoisin Etelä-Amerikasta.


title: Musta-aavetetra

text: Musta-aavetetra on vilkas parvikala, joka viihtyy akvaariossa, jossa on paljon kasveja. Koiraat mahtailevat toisilleen levittämällä evänsä täyteen komeuteensa. Koiraat muodostavat pieniä minireviirejä lähelle pohjaa. Vaihtoehto puna-aavetetralle hiukan lämpimämpään veteen. Akvaarion minimi koko 60-litraa. Parven ei tarvitse olla tälle kalalle kovinkaan suuri reviirikäyttäytymisensä vuoksi, mutta naaraita olisi hyvä olla enemmän kuin koiraita.


title: Musta-aavetetra

text: Musta-aavetetralle sopiva lämpötila on 24–25 °C.


title: Marjapussi

text: Marjapussi on vanha suomalaisena pidetty korttipeli. Peli on kuitenkin alkujaan espanjalainen. Peli kuuluu ns. Marriage-korttipeleihin, josta suomalainen nimi on saanut alkunsa. Pelissä kerätään tikkejä ja taktikoidaan itselle tai joukkueelle pisteitä tuottavia yhdistelmiä, kuten valtti (kuningas ja kuningatar samaa maata). Marjapussia voi pelata neljän hengen joukkuepelinä (2+2) tai kolmen hengen yksilöpelinä. Marjapussista on kehitetty kahden hengen peli, avomarjapussi. Pelistä on myös muita variaatioita, kuten huutopussi.


title: Marjapussi

text: 54 kortin pakasta poistetaan jokerit sekä kaikkien maiden kortit väliltä 2–5. Kortit jaetaan tasan jokaiselle pelaajalle ennen jokaista kierrosta. Kolmen hengen yksilöpelissä jaetaan myös kolme korttia sisältävä pirunpakka, joka annetaan ensimmäisen tikin voittajalle. Tikin voittanut pelaaja poistaa kädestään ns. kaatopinoon kolme valitsemaansa korttia (ei matteja). Jakajana toimii edellisen kierroksen aloittanut pelaaja. Ensimmäisen jaon suorittajalla ei ole merkitystä, koska ensimmäisen jaon aloittaa ristiässän jaossa saanut henkilö.


title: Marjapussi

text: Pelaajat heittävät yhden kortin pöydälle kukin vuorollaan. Vuoro etenee jaon aloittajasta myötäpäivään. Tikki muodostuu, kun jokainen pelaaja on heittänyt yhden kortin pöydälle. Pöydälle heitettävien korttien pitää noudattaa ns. pakkoja, jotka rajaavat mahdollisten heitettävien korttien määrää ja luovat järjestystä tikkeihin. Tikin saa haltuunsa korkeimman kortin pelannut henkilö, joka saa aloittaa uuden tikin pelaamisen millä tahansa kädessään olevalla kortilla (poikkeuksena maan tunnustaminen pikkuvaltin muodostamisen jälkeen). Tikit kerätään kuvapuoli alaspäin pelaajan eteen erikseen kädessä olevista korteista. Peli etenee, kunnes kaikilta loppuvat kortit ja pisteet lasketaan. Tämän jälkeen aloitetaan uusi tikkikierros.


title: Marjapussi

text: Korttien arvojärjestys suurimmasta pienimpään on: A, 10, K, Q, J, 9, 8, 7, 6. Näistä ässää ja kymppiä kutsutaan mateiksi, jotka ovat ratkaisevassa roolissa yhden tikkikierroksen pisteitä laskettaessa. Valtin tekeminen vaikuttaa korttien arvoihin. Valttina julistetaan aina tietty maa, jolloin kyseisen maan kortit ylittävät arvojärjestyksessä kaikki muut. Tällöin esimerkiksi valttimaan kutonen on muiden maiden ässiäkin suurempi. Valttimaan korttien keskinäinen arvojärjestys on sama kuin edellä mainittu.


title: Marjapussi

text: Pelissä pyritään keräämään pisteitä seuraavilla asioilla: Valtti, Pikkuvaltti, Voitto ja Viimeinen. Neljän hengen pelissä pelaajien saamat tikit ja syntyvät pisteet ovat joukkueen yhteisiä.Tikkeihin ei saa heittää aivan mitä tahansa kortteja, vaan järjestystä luovat erilaiset "pakot". Maantunnustamispakko on kaikkein vahvin ja edellyttää pelaajaa pelaamaan aina tikin aloituskortin edustamaa maata. Seuraavana tulee ylimenopakko joka edellyttää laittamaan kädestään aina suurempaa korttia kuin tikkiin viimeksi laitettu maantunnustamispakkoa noudattava kortti. Jos viimeksi laitettu kortti ei noudata maantunnustamispakkoa, ei seuraavan pelaajan tarvitse ottaa sitä huomioon. Ylimenopakkoon liittyy myös pakote valttikortin pelaamisesta, jos maantunnustamispakkoa ei pysty noudattamaan. Jos pakkoja ei pysty noudattamaan, ei tikkiä voi saada itselleen vaikka pelaisi arvojärjestykseltään suurimman kortin.


title: Marjapussi

text: Muita pakkoja ovat ässäpakko ja patapakko, jotka liittyvät tikkikierroksen aloittamiseen. Ässäpakko merkitsee, että jokainen kierros on aloitettava ässällä, jos sellainen kädestä löytyy. Patapakko astuu voimaan tilanteessa jossa ässää ei aloittajalta löydy. Tällöin aloittajan on pelattava mitä tahansa pataa.


title: Marjapussi

text: Pelin voittaa ensimmäisenä tasan 12 pistettä saavuttanut pelaaja tai joukkue. Jokaisen tikkikierroksen päätteeksi lasketaan pisteet. Tehdystä valtista jaetaan kaksi pistettä ja muista yksi piste. Pelaajat tavoittelevat tasan kahtatoista pistettä. Jos pistemäärä menee yli kahdentoista, putoaa pelaaja tai joukkue seitsemään pisteeseen. Jos joku jää tikkikierroksella kokonaan ilman tikkejä menee hän Porvooseen eli pisteet nollataan. Jos pelaajat saavuttavat 12 pistettä samalla tikkikierroksella kummatkin osapuolet putoavat seitsemään pisteeseen. Vaihtoehtoisesti voidaan pelata laistokierros eli joukkueiden on vältettävä pisteitä. Ainakin toinen joukkue saa pisteitä sillä jaossa saa ainakin yhden pisteen (viimeisestä tikistä). Jos samalla toinen joukkue välttää pisteet (pysyvät 12 pisteessä), he voittavat pelin, muutoin hekin putoavat seitsemään. Jotkut myös sopivat, että vaikka puolueella olisi 12 pistettä, pelataan laistokierros, jos voitto on jäänyt "pakkaan" (matit ja simät tasan).


title: Marjapussi

text: Marjapussi on hyvin taktiikkapitoinen peli. Etenkin pisteiden lähestyessä haluttua kahtatoista korostuu pelaajan tai joukkueen kyky hallita kierrokselta tulevaa pistemäärää, koska pisteitä pitää saada tasan kaksitoista. Taktiikkaa on kyettävä muuttamaan saatujen korttien perusteella ennakoimalla tulevaa kierrosta ja mahdollisuutta pisteiden tekemiseen. Etenkin neljän hengen joukkuepelissä on kyettävä ottamaan huomioon myös joukkuetoverin kortit. Tärkeintä Marjapussissa on olla selvillä siitä, mitä kortteja on jo pelattu ja mitä on vielä pelaajien käsissä.


title: Marjapussi

text: Valtin tekemisen ajankohtaan ja maahan liittyy myös omia taktiikoitaan. Pelaajalle on hyödyllistä tehdä valtti maasta, jota itseltä löytyy paljon kädestä. On myös ajateltava kierroksen voittoa eli mattien saamista omaan tikkikasaan, jolloin valttia ei välttämättä kannata tehdä ennen kuin on pelannut muiden maiden matit omaan pinoon. Usein kannattaa myös säästää hyviä kortteja viimeiseen tikkiin, josta on tarjolla yksi piste. Etenkin suuria valttikortteja on edullista pitää itsellään niin kauan kuin mahdollista. "Orpo" kymppi joutuu helposti ässän imaisemaksi.


title: Matti Simanainen

text: Matti Simanainen (11. lokakuuta 1920 Joutseno – 20. marraskuuta 2010 Toronto, Kanada) oli suomalainen kreikkalais-roomalaisen tyylin painin maailmanmestari. Hän saavutti mestaruutensa 73 kilon sarjassa Tukholmassa 1950. Kotimaassa hän edusti Helsingin Atleettiklubia ja joutsenolaista Korven Honkaa ja saavutti kaksi Suomen mestaruutta.


title: War

text: War on irlantilaisen rock-yhtye U2:n kolmas studioalbumi. Albumin on tuottanut yhtyeen kahden edellisen albumin tavoin Steve Lillywhite, ja sen julkaisi Island Records 28. helmikuuta 1983. Albumia on pidetty U2:n ensimmäisenä avoimesti poliittisena albumina esimerkiksi sen singlejen ”Sunday Bloody Sunday” ja ”New Year’s Day” sanoitusten sekä nimensä johdosta. Yhtye oli esittänyt "Warin" kappaleita konserteissaan jo ennen albumin julkaisua, ja ne ovat rock- ja post-punk -tyylistään huolimatta yhtyeen aiempaan tuotantoon verrattuna aggressiivisempia.


title: War

text: Albumi äänitettiin vuoden 1982 syksyllä Dublinissa Windmill Lane -studiolla, jossa yhtye on levyttänyt myös valtaosan muusta tuotannostaan. U2:n kaksi edellistä studioalbumia, "Boy" ja "October", liittyivät keskeisesti nuoruusiän ja hengellisyyden teemoihin, mutta "Warilla" yhtye käsitteli kappaleissaan sodan eri näkökulmia ja sen vaikutuksia.


title: War

text: "War" nousi suoraan Britannian albumilistan ykköseksi. Yhdysvalloissa sen korkein sijoitus Billboard 200 -listalla oli 12, ja siitä tuli yhtyeen uran ensimmäinen kultalevy Yhdysvalloissa. Julkaisunsa aikaan albumi sai arvosteluissa negatiivisen vastaanoton, mutta myöhemmin sitä on pidetty yhtenä U2:n parhaista tuotoksista. Vuonna 2012 albumi oli "Rolling Stonen" 500 Greatest Albums of All Time -listan sijalla 223. Albumin julkaisua seuranneella, menestyksekkäällä War Tour -kiertueella U2 taltioi myös ensimmäisen livealbuminsa ja konserttielokuvansa "Under a Blood Red Sky". "War" julkaistiin digitaalisesti uudelleenmasteroituna vuonna 2008.Singlet


title: Lollandin kunta

text: Lolland on Sjællandin alueella Tanskassa sijaitseva kunta. Vuoden 2012 alussa kunnassa oli 45 241 asukasta, ja sen pinta-ala oli 881,9 neliökilometriä. Kunnan keskustaajama on nimeltään Maribo.


title: Lollandin kunta

text: Lollandin kunta muodostettiin 1. tammikuuta 2007 Tanskan kuntauudistuksessa yhdistämällä seuraavat kunnat:


title: Lollandin kunta

text: Seuraavassa on esitetty luettelo kunnan alueella sijaitsevista seurakunnista (). Luettelon numerot viittaavat oheisen kartan numeroihin.


title: Ota tai jätä

text: Ota tai jätä voi tarkoittaa seuraavia:


title: Jaime Pressly

text: Jaime Lynn Pressly (s. 30. heinäkuuta 1977) on yhdysvaltalainen malli ja näyttelijä.


title: Jaime Pressly

text: Presslyn tunnetuimpia rooleja ovat olleet muiden muassa Tina Armstrong elokuvassa "Dead or Alive" (2006) sekä Priscilla komediassa "Not Another Teen Movie" (2001).


title: Jaime Pressly

text: Pressly on ollut ehdolla Emmy-palkinnon saajaksi. Hänellä oli rooli sarjassa "Kovan onnen kundi".


title: Jaime Pressly

text: Pressly syntyi Kinstonissa, Pohjois-Carolinassa. Hän vanhempansa ovat James Liston Pressly ja Brenda Sue Smith. Hänellä on myös kaksi sisarusta, Jessie ja Jim Pressly. Pressly harrasti jo nuorena liikuntaa ja tanssia. Hän opiskeli Costa Mesa High Schoolissa Kaliforniassa ja menestyi teini-ikäisenä mallintöissä useammassa maassa. Presslyn vanhemmat erosivat, ja tyttö itse sai laillisen emansipaation vanhemmistaan 15 vuoden ikäisenä.


title: Jaime Pressly

text: Pressly sai 11. toukokuuta 2007 poikaystävänsä DJ Eric Calvon kanssa ensimmäisen lapsensa, Dezi James Calvon. Ennen lapsen syntymää televisiossa antamassaan haastattelussa Pressly ilmoitti haluavansa lapsestaan kaksikielisen korostaakseen tämän kuubalaisia sukujuuria. Pressly ja Calvo erosivat marraskuussa 2008. Syyskuussa 2009 Pressly avioitui lakimies Simran Singhin kanssa.


title: Jaime Pressly

text: Presslystä on ollut kuvia "Playboyssa". Hän oli vuonna 2002 kahdeksannella sijalla "Stuff"-lehden "102 seksikkäimmän naisen listalla", ja myös "Maxim"-lehden lista on huomioinut hänet. Hän poseerasi toukokuussa 2006 alastomana "Allurelle".


title: Jaime Pressly

text: Pressly ilmoitti vuonna 2006 "Esquire"-lehden haastattelussa, että oli ostamaisillaan lippua yhdelle lennoista, joilla kaappaajat iskivät 11. syyskuuta 2001 New Yorkin World Trade Centeriin. Hän päätti kuitenkin jättää lennon sikseen sen varhaisen lähtöajan vuoksi.


title: Eero Tapio

text: Eero Johannes Tapio (s. 3. maaliskuuta 1941 Muhos) on suomalainen kreikkalais-roomalaisen tyylin painin maailman- ja euroopanmestari ja 1960-luvun lopun menestynein suomalaispainija.


title: Eero Tapio

text: Tapion uran kohokohta osui Bukarestin MM-kisoihin 1967, joissa unkarilainen Antal Steer kukistui 70-kiloisten finaalissa. Kaikkiaan Tapio keräsi vuosina 1965–69 kaappiinsa neljä MM-mitalia. Lisää arvometallia tuli EM-kisoista, kirkkaimpana kultaa 1969 Modenan kisoista, joita itäblokin maat boikotoivat, kun järjestäjät eivät suostuneet vetämään Itä-Saksan lippua salkoon. Kolmissa olympiakisoissaan Tapio joutui tyytymään parhaimmillaankin pistesijoihin. Kotimaassa hän edusti Haukiputaan Heittoa ja voitti urallaan neljä Suomen mestaruutta. Tapio valittiin Vuoden urheilijaksi vuonna 1967. Lisäksi hänet valittiin neljä kertaa eli vuosina 1965, 1966, 1967 ja 1969 .


title: Achilles Last Stand

text: Achilles Last Stand on Led Zeppelinin tunnettu kappale vuonna 1976 ilmestyneeltä albumilta "Presence". Sen on sanottu vaikuttaneen speed metal -genren syntyyn.


title: Achilles Last Stand

text:
Kappale alkaa kovenevalla Jimmy Pagen kitarasoololla. Hetken kuluttua rummut ja basso tulevat mukaan.
Kappale on nopeatempoinen. Kitarariffi soi nopeaa vauhtia rumpukomppien välillä. Kappaleen kesto on 10.22 minuuttia.
”Achilles Last Stand” ja muut "Presence"-albumin kappaleet oli vaikea äänittää, sillä Robert Plant oli pyörätuolissa autokolarin takia levyn äänitysten aikana.


title: Niilo Turkkila

text: Niilo Ensio Turkkila (22. maaliskuuta 1921 Kymi – 25. elokuuta 2012 Helsinki) oli suomalainen painija, joka ylsi vapaapainin MM-hopealle Helsingissä 1951. Helsingin Tarmoa edustanut Turkkila voitti kaksi Suomen mestaruutta sekä vapaalla että kreikkalais-roomalaisella tyylillä.


title: Ilmari Ruikka

text: Ilmari Ruikka (s. 16. tammikuuta 1925 Alatornio) on suomalainen painija, joka ylsi vapaapainin MM-hopealle Helsingissä 1951. Helsingin Jyryä edustanut Ruikka voitti samana vuonna uransa ainoan Suomen mestaruuden.


title: Pauli Riihimäki

text: Pauli Toivo Johannes Riihimäki (s. 24. marraskuuta 1916 Aura – 26. marraskuuta 1979) oli suomalainen painija, joka ylsi vapaapainin raskaan sarjan MM-hopealle Helsingissä 1951. EM-pronssia hän paini vuonna 1947 kreikkalais-roomalaisella tyylillä. Helsingin Paini-Miehiä edustanut Riihimäki voitti urallaan kuusi Suomen mestaruutta.


title: August Boman

text: August Boman (18. kesäkuuta 1826 Porvoo – 17. kesäkuuta 1883 Helsinki) oli suomalainen arkkitehti.


title: August Boman

text: Bomanilla ei ollut arkkitehdin työhönsä muodollista koulutusta vaan hän pätevöityi arkkitehdiksi lähinnä intendentinkonttorin oppilaana. Hänet otettiin oppilaaksi vuonna 1845. Myöhemmin vuosina 1857–1858 Boman teki opintomatkoja Saksaan ja Englantiin. Boman toimi eri tehtävissä Yleisten rakennusten ylihallituksessa, joksi intendentinkonttorin nimi oli muutettu 1865. Hän erosi palveluksesta vuonna 1882.


title: August Boman

text: Boman tunnetaan erityisesti suunnittelemistaan kasarmirakennuksista.


title: Lemmy Caution – piru mieheksi

text: Lemmy Caution – piru mieheksi ("Alphaville, une étrange aventure de Lemmy Caution") on Jean-Luc Godardin elokuva vuodelta 1965. Elokuva on mustavalkoinen.


title: Lemmy Caution – piru mieheksi

text: Elokuva kertoo siitä, kuinka amerikkalainen yksityisetsivä Lemmy Caution (Eddie Constantine) saapuu Alphaville-nimiseen tulevaisuuden totalitaariseen kaupunkiin, toiselle planeetalle.


title: Lemmy Caution – piru mieheksi

text: Lemmyn valkoinen takki muodostaa erikoisen vastakohdan mustalle yleisilmeelle; elokuvan tunnelma on painajaismainen, mitä korostavat valokirjaimin heijastuvat Einsteinin kaavat.


title: Lemmy Caution – piru mieheksi

text: Lemmyn ja Natashan (Anna Karina) romanssia häiritsee ihmismäinen tietokone Alpha 60.


title: Lemmy Caution – piru mieheksi

text: Elokuva kuvattiin kokonaisuudessaan tammikuisen Pariisin autioilla, sateisilla öisillä kaduilla.


title: Lemmy Caution – piru mieheksi

text: "Lemmy Caution – piru mieheksi" on elokuvan alkuperäinen suomalainen nimi, viimeaikaisissa esityksissä elokuvan suomalaisena nimenä on ollut "Alphaville".


title: Kirsikkatetra

text: Kirsikkatetra ("Hyphessobrycon erythrostigma") on tetrojen heimoon kuuluva kalalaji.


title: Kirsikkatetra

text: Kirsikkatetra on akvaariossa pidetyistä tetroista suurikokoisimpia, ja voi kasvaa kymmenen senttiä pitkäksi. Sen yleisväri on vaaleanharmaan punertava, kyljessä on punainen alue. Koiraan selkäevä on tumma ja banaaninmuotoinen, naaraan selkäevä on lyhyempi. Kirsikkatetra on vaikea erottaa pikkukirsikkatetrasta ("Hyphessobrycon socolofi").


title: Kirsikkatetra

text: Kirsikkatetra on peräisin Amazonin vesistöstä Rio Negron alueelta.


title: Kirsikkatetra

text: Kirsikkatetra viihtyy pohjan tuntumassa. Se ei kuulu kaikkein vilkkaimpiin tetralajeihin, mutta pysyy kuitenkin melko hyvin ryhmässä. Ryhmän minimikoko 7–10 kalaa, mutta vasta yli kymmenen yksilön ryhmät ovat näyttäviä. Akvaarioksi minimiparvelle riittää jo 150–200 litrainen allas. Kirsikkatetrat ovat mainio tetravalinta lehtikalojen tai muiden hieman isosuisempien kalojen seuraan.


title: Kirsikkatetra

text: Kirsikkatetra kutee ryhmissä kasvitiheikköihin. Uros ja naaras syöksyvät kudun aikana kasvitiheikköön, jossa ne parissa sekunnissa kutevat ja palaavat sen jälkeen parvensa sekaan. Vanhemmat jättävät kudun oman onnensa nojaan ja saattavat myös syödä omaa kutuaan. Kuteminen seura-akvaariossa ei ole kuitenkaan kovin yleistä, ja kudettaminen onnistuukin parhaiten omassa pienessä akvaariossa, jossa on muutama kasvipuska, ihanteelliset vesiolot ja hämärä valaistus. Kutuun valitaan innokas koiras ja pulska naaras. Kuteminen tapahtuu tavallisesti aamun koitteessa.


title: Kirsikkatetra

text: Kirsikkatetralle sopiva lämpötila-alue on 24–28 °C ja pH 6–7. Se syö lihapitoista sekaruokaa: vaihteleva ruokavalio ja äyriäisten kuten "Artemian" syöttäminen pitää kalan värit kirkkaina.


title: Veikko Lahti

text: Veikko Olavi Lahti (7. joulukuuta 1926 Janakkala – 28. heinäkuuta 2014 Kotka) oli suomalainen painija. Hän saavutti kreikkalais-roomalaisella tyylillä MM-hopeaa Karlsruhessa 1955, jossa vain Neuvostoliiton Valentin Nikolajev voitti hänet tuomariäänin 3–0. Lahti edusti Suomea kaksissa olympiakisoissa myös vapaapainijana, mutta ylsi parhaimpaansa kreikkalais-roomalaisella tyylillä saavuttaen viidennen sijan Melbournessa 1956. Kotkan Paini-Miehiä edustanut painija voitti urallaan kuusi Suomen mestaruutta.


title: Tauno Jaskari

text: Tauno Jaskari (s. 1. kesäkuuta 1934 Nurmo) on suomalainen kilpauransa päättänyt painija, joka saavutti kolme mitalia vapaapainin MM-kisoissa ja osallistui neljiin olympiakisoihin. Rooman olympiakisoissa 1960 Jaskari voitti pisteillä yhdysvaltalaisen Terrence McCannin, joka kuitenkin eteni lopulta olympiavoittoon Jaskarin joutuessa tyytymään viidenteen sijaan. SM-kisoissa Nurmon Jymyn mies oli 15 vuotta lyömätön omassa vapaapainisarjassaan ja nappasi siinä sivussa viisi Suomen mestaruutta kreikkalais-roomalaisella tyylillä.


title: Mantšukuon lippu

text: Mantšukuon lippu oli käytössä Mantšukuossa, joka oli japanilaisten nukkevaltio vuosina 1932–1945. Lippu oli käytössä koko tämän ajan. Lipussa oli keltainen tausta ja ylhäällä punainen, sininen, valkoinen ja musta raita. Keltainen väri kuvasi lipussa mantšujen yhtenäisyyttä, punainen urheutta, sininen oikeudenmukaisuutta, valkoinen puhtautta ja musta päättäväisyyttä.


title: Arvo Niemelä

text: Arvo Niemelä (17. tammikuuta 1909 Loppi − 17. elokuuta 1984 Helsinki) oli suomalainen kreikkalais-roomalaisen tyylin painija. Hänen painiuransa huippuhetki osui Heimolan talossa Helsingissä pidettyihin EM-kisoihin 1933, joissa hän ylsi hopealle raskaassa sarjassa. Niemelä hävisi selätyksellä Saksan Kurt Hornfischerille mutta voitti pisteillä Ruotsin kolminkertaisen olympiavoittajan, "Spartan leijona" Carl Westergrenin. Viimeisessä ottelussa Westergren voitti Hornfischerin mutta saksalainen voitti silti mestaruuden.


title: Arvo Niemelä

text: Kotimaassa Niemelä edusti Helsingin Atleettiklubia ja saavutti neljä Suomen mestaruutta. Hänen myöhemmistä vaiheistaan ei ole tietoa, mutta väestörekisterikeskuksen tietojen mukaan Niemelä kuoli 75-vuotiaana vuonna 1984 Helsingissä.


title: Hoikka-albatrossi

text: Hoikka-albatrossi ("Thalassarche chlororhynchos") on Etelä-Atlantilla pesivä pienehkö albatrossi. Lajin nimesi Johann Friedrich Gmelin 1789.


title: Hoikka-albatrossi

text: Linnun pituus on 74–86 cm, paino noin 2,5 kg ja siipien kärkiväli noin 2 m. Selkäpuoli, pyrstön yläpuoli ja siipien yläpinta ovat mustanharmaat, alapuoli ja päälaki valkoiset ja pää muuten vaaleanharmaa. Siipien alapinta on valkoinen lukuun ottamatta kapeita tummia reunuksia. Tumman nokan yläharja on keltainen ja nokan kärki vaaleanpunainen. Sukupuolet ovat saman näköisiä. Nuori lintu muistuttaa aikuista mutta pyrstö on musta ja pää kokonaan valkoinen.


title: Hoikka-albatrossi

text: Laji on jaettu (splitattu) vuonna 2004 kahteen lajiin: "T. chlororhynchos" ja "T. carteri".


title: Hoikka-albatrossi

text: Hoikka-albatrossi pesii eteläisellä Atlantilla Tristan da Cunhalla, Gough Islandilla ja Saint Helenalla. Pesivän kannan koko on noin 30 000–40 000 paria. Parimäärä on ollut laskemassa ja laji on uhanalainen. Kokonaispopulaatio on 50 000–100 000 yksilöä. Pesimäajan ulkopuolella se vaeltelee eteläisellä Atlantilla Etelä-Amerikkaa ja Afrikan lounaisrannikkoa myöten.


title: Hoikka-albatrossi

text: Suurin uhka lajille on kalastus. Vuosittain arvioidaan Brasilian edustalla kuolevan noin 900 hoikka-albatrossia pitkäsiimakalastuksessa.


title: Hoikka-albatrossi

text: Pesimäsaaret ovat kallioisia, osin saniaisten peittämiä. Pesimäajan ulkopuolella vaeltelee avomerellä.


title: Hoikka-albatrossi

text: Pesii vuosittain. Pesä on rakennettu mudasta maahan, usein saniaisten suojaan. Munia on vain yksi.


title: Hoikka-albatrossi

text: Syö kalaa, mustekaloja ja äyriäisiä.


title: Knud Möller

text:
Knud Albert Möller (17. tammikuuta 1919 Helsinki – 23. huhtikuuta 1993 Helsinki) oli Yleisradion kommentaattori ja kirjeenvaihtaja vuoteen 1983. Möller toimi kirjeenvaihtajana muun muassa jatkosodan aikana rintamalla. Möller toimi pitkään Kööpenhaminan kirjeenvaihtajana.
Möller syntyi Helsingissä. Hänen vanhempansa olivat tanskalaisia: äiti Agnes Hansine Caroline Møller (o.s. Birn) oli syntynyt Helsingørissä vuonna 1890 ja isä Kaj Adam Gottlieb Møller Kööpenhaminassa vuonna 1882. Äidin puoleinen suku oli kotoisin Mecklenburgista Saksan keisarikunnasta, josta perhe muutti Tanskaan vuonna 1854. Kaj Møller opiskeli kokkikoulussa Pietarissa 1800-luvun lopulla. Kaj Møller palasi Tanskaan vuonna 1907, kun hän meni naimisiin Agnes Birnin kanssa. He muuttivat Pietariin, jossa Kaj Møller työskenteli hotellissa kokkina. Venäjän vallankumouksen jälkeen 1917 perhe muutti Helsinkiin.


title: Knud Möller

text: Knud Möller oli syntyjään Tanskan kansalainen, ja hänestä tuli Suomen kansalainen vasta vuonna 1974.


title: Knud Möller

text: Möller kirjoitti ylioppilaaksi vuonna 1938 Helsingissä ja sai ensimmäisen työpaikkansa lehtimiehenä vuonna 1939. Sotavuosina hän oli uutistoimittajana Helsingin lisäksi Ruotsissa ja Tanskassa. Television kehittyessä uutisvälineeksi Suomessa 1960-luvulla Yleisradio havaitsi Möllerissä monessa tiedotusvälineessä kokemusta hankkineen, esiintymiskykyisen ja kielitaitoisen toimittajan, joka oli mieltynyt erityisesti kansainvälisiin asioihin. Hän oli Yleisradion kirjeenvaihtajana Pariisissa vuosina 1966–1969 ja Itä-Berliinissä vuosina 1974–1978. Möller siirtyi eläkkeelle Yleisradiosta vuonna 1983. Tämän jälkeen hän toimi muun muassa freelancer-kommentaattorina poliittisissa asioissa helsinkiläisessä Radio Ykkösessä.


title: Knud Möller

text: Möller herätti aikanaan huomautuksillaan suurta julkista keskustelua: Maalaisliiton sanomakeskuksessa hän kehotti 1940-luvulla Ahti Karjalaista ryhtymään poliitikoksi, koska hänestä ei kuitenkaan tulisi kunnon toimittajaa. Hän keskeytti Ety-kokouksessa (1975) Neuvostoliiton tiedotustilaisuuden huomauttamalla, että ennen Viipurissa puhuttiin useita kieliä, mutta nyt vain yhtä.


title: Knud Möller

text: Knud Möller palkittiin muun muassa valtion tiedonjulkistamispalkinnolla vuonna 1982 sekä Sanomalehtimiesliiton Sananvapauden miekalla vuonna 1983.


title: Knud Möller

text: Möller tunnettiin keskustapuolueen kannattajana. Hän oli naimisissa viisi kertaa, kahdesti saman puolison kanssa, ja sai neljä lasta. Hänen tyttärensä on Marianne Möller.


title: Arvi Pikkusaari

text: Arvi Pikkusaari (4. huhtikuuta 1909 Lapua – 27. kesäkuuta 1989) oli suomalainen kreikkalais-roomalaisen tyylin painija. Hän ylsi EM-pronssille vuoden 1939 kisoissa. Kotimaassa tämä Lapuan Virkiän mies hallitsi 79 kilon sarjaa vuosikausia siitä lähtien, kun hän 1934 onnistui voittamaan maineikkaat kilpailijansa Mikko Nordlingin ja Kyösti Luukon.


title: Niigatan lentoasema

text: Niigatan lentoasema on lentoasema Niigatassa, Japanissa.


title: Karoliina Lundahl

text: Satu Karoliina Lundahl (o.s. Leppäluoto, s. 30. kesäkuuta 1968 Helsinki) on suomalainen painonnostaja ja kuulantyöntäjä.


title: Karoliina Lundahl

text: Lundahl on painonnoston maailmanmestari vuosilta 1994 ja 1998. Hän voitti painonnoston EM-pronssia vuonna 2001. Hänellä on MM- ja EM-kisoista yhteensä 31 mitalia ja 15 peräkkäistä Suomen mestaruutta. Hän oli kuulantyönnössä 19:s Atlantan olympiakisoissa vuonna 1996. EM-kisoissa hänen paras sijoituksensa kuulantyönnössä oli 12:s (Budapestissa 1998).


title: Karoliina Lundahl

text: Lundahlin ennätykset painonnostossa ovat 107,0 kg tempauksessa (sarjassa yli 75 kg) ja 127,0 kg työnnössä (sarjassa alle 75 kg). Paras yhteistulos on 232,0 kg (sarjassa yli 75 kg). Hänen kuulantyöntöennätyksensä on 18,28 m, jolla hän sijoittuu vielä vuonna 2008 Suomen kaikkien aikojen tilastossa kolmanneksi.


title: Karoliina Lundahl

text: Lundahl jäi pois Varsovan painonnoston MM-kisoista vuonna 2002 vedoten henkilökohtaisiin syihin, minkä jälkeen hänellä ei ole ollut arvokisasijoituksia.


title: Karoliina Lundahl

text: Karoliina Lundahl on Oulun Pyrinnön urheiluseuran jäsen. Aktiiviurheilija-aikanaan hän harjoitteli muun muassa Dallasissa. Lundahl on naimisissa, asuu Ruotsissa ja hän on opiskellut Tampereen yliopistossa kieliä.


title: Elis Wecksten

text: Elis Weckstén (13. heinäkuuta 1910 – 1971) oli suomalainen painija. Hän ylsi vapaapainin EM-hopealle vuoden 1934 kisoissa. Kotimaassa hän edusti Helsingin Atleettiklubia ja Helsingin Poliisivoimailijoita. Hänen isoveljensä Emil Weckstén oli painin olympiaedustaja.


title: Yhdystie 1130

text: Yhdystie 1130 on Espoon Kivenlahdesta Lohjan Virkkalaan johtava Suomen tieverkon osuus.


title: Yhdystie 1130

text: Tie levennetään lähivuosina nelikaistaiseksi, kaksiajorataiseksi tieksi Kehä III:n ja Länsiväylän välillä noin kahdeksan kilometrin matkalla. Tämä osuus on nimeltään Kauklahdenväylä. Kehä III:lta eteenpäin tie on ensin nimeltään Lapinkyläntie ja sitten Evitskogintie. Siuntion kirkonkylältä Virkkalaan tieosuus on nimeltään Lappersintie.


title: Yhdystie 1130

text: Tiellä on eräs historiallinen merkitys, sillä Porkkalan vuokraamisen takia kantatie 51 linjattiin kulkemaan vuokra-alueen pohjoispuolitse Kivenlahdesta Kauklahden, Lapinkylän ja Siuntion kirkonkylän kautta Virkkalaan. Nykyisin tie on yhdystietä 1130.


title: Nepalinalppiruusu

text: Nepalinalppiruusu ("Rhododendron campanulatum") on alppiruusujen sukuun kuuluva ainavihanta pensasmainen kanervakasvi, jota tavataan Himalajan alueella.


title: Nepalinalppiruusu

text: Nepalinalppiruusu on 4,5 metrin korkuiseksi kasvava pensaskasvi ja alalaji "aeruginosum" matalampi, runsaan metrin korkuinen. Ainavihannan kasvin lehdet ovat nahkamaiset ja ovat pituudeltaan jopa metrisiä. Lehdet ovat päältä vihreitä ja kiiltäviä, mutta alapuolelta nukkaisia ja vaihtelevan värisiä (valkoisesta hopeaan ja kaneliin). "Aeruginosum"-alalajin lehdet ovat paljon pienempiä ja niissä on sinimetallinen sävy päällä ja alapuolella aikuisten yksilöiden lehdet ovat kellertävänruskeita.


title: Nepalinalppiruusu

text: Lajin kukat kasvavat suurissa rykelmissä, jotka voivat olla jopa 25-senttimetrisiä halkaisijaltaan. Kukat ovat pienten kellojen muotoisia ja ovat halkaisijaltaan noin kolmen senttimetrin mittaisia. Nepalinalppiruusu kukkii keväällä ja varhaiskesällä. Kukat voivat olla vaihtelevan värisiä.


title: Nepalinalppiruusu

text: Nepalinalppiruusu kasvaa Intian niemimaan pohjoisosissa. Sen levinneisyysalue käsittää Himalajalla 2 700 metristä 4 400. Sitä kasvaa alueella, joka ulottuu Kashmirista ja Bhutaniin.


title: Nepalinalppiruusu

text: Nepalinalppiruusun elinympäristönä ovat metsäiset Himalajan rinteet. Se viihtyy sekä puoli- että täysvarjoisessa paikassa. Laji pitää hiekkaisesta tai savisesta maaperästä, jonka pitää olla kosteaa. Maaperän pitää olla hapanta ja laji pystyy kasvamaan jopa todella happamissa ympäristöissä.


title: Alberto Santos-Dumont

text: Alberto Santos-Dumont (20. heinäkuuta 1873 Canbangu, Minas Gerais, Brasilia – 23. heinäkuuta 1932 São Paulo Brasilia) oli yksi ilmailun alkuajan epäonnistuneista yrittäjistä ja hänet tunnetaan Brasilian ilmailun isänä, tosin hän suunnitteli ja rakensi koneensa Pariisissa olonsa aikana.


title: Alberto Santos-Dumont

text: Alberto Santos-Dumont syntyi ja eli nuoruutensa Brasiliassa. Ranskaan hän muutti vuonna 1891. Hän oli kiinnostunut lentämisestä ja alkoi suunnitella ja rakentaa ilmalaivoja. Aluksi ne muistuttivat lähinnä ilmapalloja, mutta lisätessään niihin moottorin hän teki niistä ohjattavia.


title: Alberto Santos-Dumont

text: Santos-Dumont nousi maineeseen vuonna 1901, kun hän voitti Pariisissa järjestetyn lentokilpailun rakentamallaan ilmalaivalla "Santos-Dumont No 6:lla". Tuon lennon jälkeen hän saavutti valtavan maailmanmaineen.


title: Alberto Santos-Dumont

text: Onnistuneiden ilmalaivakokeiluiden jälkeen Santos-Dumont kiinnostui ilmaa raskaamman lentolaitteen rakentamisesta. Hän onnistui siinä, ja vuonna 1906 hän lensi ensimmäisen kerran lentokoneellaan, joka sai nimen "14bis". Euroopassa Santos-Dumontia pidettiin ilmailun isänä, vaikka Wrightin veljekset olivat lentäneet jo kolme vuotta aiemmin, he eivät patentointisyistä kuitenkaan tuoneet itseään julkisuuteen. Siksi muun muassa brasilialaiset pitävät Santos-Dumontia lentokoneen keksijänä.


title: Alberto Santos-Dumont

text: Santos-Dumont suunnitteli muitakin lentokoneita, mutta parhaaksi osoittautui yksitasoinen "Demoiselle". Sen piirustukset julkaistiin, ja niitä myytiin paljon. Demoiselle jäi viimeiseksi Santos-Dumontin suunnittelemaksi koneeksi.


title: Alberto Santos-Dumont

text: Wrightin veljesten tullessa Eurooppaan esittäytymään 1908 Santos-Dumont alkoi menettää heille asemaansa. Hänen koneensa olivat paljon jäljessä Wrightin veljesten koneista, mikä näkyi ilmailun edelläkävijän aseman menettämisenä Wrighteille.


title: Alberto Santos-Dumont

text: Viimeisen lentonsa Alberto Santos-Dumont teki Demoisellella vuonna 1910. Lento päättyi onnettomuuteen, josta Santos-Dumont selvisi lähes vammoitta. Pari kuukautta myöhemmin hän sairastui. Jälkeenpäin on epäilty MS-tautia tai onnettomuudesta johtuvaa päävammaa. Sairauden takia hän sulki verstaansa. Vuonna 1911 hän muutti pois Pariisista rannikolle, ja 1928 kokonaan pois Ranskasta, takaisin synnyinmaahansa Brasiliaan.


title: Alberto Santos-Dumont

text: Santos-Dumont vaipui myöhemmin syvään masennukseen. Sitä pahensi lentokoneen käyttö sotatarkoituksiin, mitä hän ei voinut hyväksyä. Hän hirttäytyi 1932. Hänet on haudattu Rio de Janeiroon.


title: Pro Hockey

text: Pro Hockey on Egmont Kustannuksen julkaisema jääkiekkoaiheinen aikakauslehti, joka ilmestyy kymmenen kertaa vuodessa. Lehti perustettiin Ruotsissa vuonna 1992, mutta sitä julkaistaan myös muissa Euroopan maissa, Suomi mukaan lukien. Lehden suomalaisversion nykyinen päätoimittaja on Tomi Savolainen. Lehti on koko Euroopan laajin NHL-aiheinen lehti.


title: Pällin voimalaitos

text: Pällin voimalaitos on neljäs vesivoimalaitos Oulujoessa noin kahdeksan kilometriä Muhoksen kunnan keskustaajamasta ylävirtaan. Voimalaitos ja siihen liittyvä pieni asuinalue on arkkitehti Aarne Ervin suunnittelema. Voimala ja asuinalue on rakennettu vuosina 1949–1954.


title: Pällin voimalaitos

text: Pällin voimalaitoksen omistaa Fortum Oyj. Voimalassa on kolme Kaplan-turbiinia, joiden yhteinen sähköteho on 51 MW. Laitoksen pudotuskorkeus on noin 14 metriä.


title: TimeSplitters Future Perfect

text: TimeSplitters: Future Perfect on Free Radical Designin kehittämä ja EA Gamesin julkaisema ensimmäisen persoonan ammuntapeli, joka on "TimeSplitters"-pelisarjan kolmas osa ja jatkoa "TimeSplitters 2":n tapahtumille. Peli julkaistiin vuonna 2005 PlayStation 2:lle, Xboxille ja Nintendo GameCubelle.


title: TimeSplitters Future Perfect

text: Pelissä pelaaja matkustaa ajassa kersantti Cortezilla, yrittäen pysäyttää TimeSplitters-rodun tuhoamasta ihmiskuntaa menneisyydessä ja tulevaisuudessa.


title: TimeSplitters Future Perfect

text: Kuten pelisarjan toisessa osassa, Cortez ja muut pelattavat henkilöt eivät osaa hypätä minkäälaisten esteiden yli. Kuitenkin pelissä on tullut uudeksi toiminnoksi erilaisten ajoneuvojen, kuten autojen kanssa kulkeminen.


title: TimeSplitters Future Perfect

text: Future Perfect sisältää verkkopelit PlayStation 2:lle ja Xboxille. PlayStation 2:n verkkopelin kautta sitä voi pelata korkeintaan kahdeksan pelaajaa ja Xboxilla voi pelata 16 Xbox Liven kautta. Pelissä voi myös tehdä omia kenttiä "Mapmaker" -pelimuodossa, ja ne voi myös jakaa verkkopelissä.


title: TimeSplitters Future Perfect

text: Peli sisältää pelattavaa 150 hahmoa, joista 83 pitää avata tarina- ("Story Mode"), "Challenge"- tai "Arcade League"-pelimuodoissa.


title: TimeSplitters Future Perfect

text: Tarina alkaa vuodesta 2401 kun Space Marine -sotilas kersantti Cortez lähtee aikakristallit mukanaan avaruusasemalta, jonka hän tuhosi "TimeSplitters 2:"n lopussa. Cortez tekee pakkolaskun Maahan, jossa hän tapaa kaksi muuta sotilasta. He auttavat Cortezia viemään kristallit turvallisesti avaruusasemalle, jossa niitä käytetään heidän oman aikamatkailulaitteen voimanlähteenä. Cortez lähetetään aikamatkalle eri paikkoihin 1900-luvun ja 2400-luvun välillä maailmaa uhkaavan hullun tiedemies Jacob Crowin perään tehtävänään tuhota hänet.


title: Himalajankoivu

text: Himalajankoivu ("Betula utilis") on koivukasveihin kuuluva puumainen kasvi, jota tavataan Himalajan vuoristoalueella Afganistanista Kiinan lounaisosaan.


title: Himalajankoivu

text: Himalajankoivu on 20 metriä korkeaksi kasvava puu, joka kukkii huhtikuussa ja tekee siemeniä lokakuussa. Sitä kasvaa aivan puurajan yläosassa 4500 metrissä. Himalajankoivua kasvaa hiekkaisissa ja savisissa maastoissa maan happamuudesta piittaamatta. Kasvi tarvitsee kuitenkin kostean kasvupaikan ja se voi kasvaa varjottomassa tai puolivarjoisessa paikassa.


title: Esko Hjelt

text: Esko Uolevi Hjelt (24. marraskuuta 1914 Lapua – 25. heinäkuuta 1941 Kitee) oli suomalainen kreikkalais-roomalaisen tyylin painija. Hän ylsi EM-pronssille vuoden 1935 kisoissa. Loukkaantumisen vuoksi Berliinin olympialaiset 1936 jäivät häneltä käymättä, ja seuraavat kisat peruuntuivat sodan myrskyissä. Kotimaassa hän edusti Lapuan Virkiää ja Hallan Visaa voittaen viisi Suomen mestaruutta.


title: Esko Hjelt

text: Hjelt haavoittui jatkosodassa 23. heinäkuuta 1941 ja kuoli kenttäsairaalassa 25. heinäkuuta 1941. Sotilasarvoltaan hän oli luutnantti. Hänet on haudattu Lapualle


title: Antti Mäki (painija)

text: Antti Mäki (30. elokuuta 1904 Nurmo – 1947) oli suomalainen painija. Hän ylsi 1930-luvulla kolmasti EM-pronssille ja hallitsi mitalin arvoisesti sekä kreikkalais-roomalaisen että vapaan painityylin. Huippuvuosinaan Mäki edusti kotimaassa Tampereen Kilpa-Veljiä ja Viialan Viriä ja voitti yhteensä kuusi Suomen mestaruutta.


title: Pétur Gunnarsson

text: Pétur Gunnarsson (s. 15. kesäkuuta 1947 Reykjavík) on islantilainen kirjailija.


title: Pétur Gunnarsson

text: Pétur Gunnarsson on opiskellut kirjallisuutta Pariisin yliopistossa, jossa hän valmistui filosofian maisteriksi. Hän on kirjoittanut muun muassa näytelmiä, lyriikkaa ja laulujen sanoituksia. Pétur teki myös käsikirjoituksen Halldór Laxnessin elämästä kertovaan dokumenttiin.


title: Pétur Gunnarsson

text: Pétur Gunnarsson on elokuvaohjaaja Dagur Kárin isä.


title: Miliam Maunula

text: Miliam Maunula (s. 1900 Parainen) oli suomalainen vapaapainija. Hän ylsi EM-pronssille vuoden 1937 kisoissa Pariisissa. Suomen mestariksi tämä Turun Voimamiehiä ja Loimaan Voimaa edustanut mies paini kolmasti alle 56 kilon sarjassa: vuosina 1929, 1934 ja 1936.


title: Villealfa

text: Villealfa Filmproductions on elokuvatuotantoyhtiö, jonka Aki ja Mika Kaurismäki ystävineen perustivat 1980-luvulla. Yhtiön ensimmäinen pitkä elokuva oli Kaurismäen veljesten yhdessä ohjaama musiikkidokumentti "Saimaa-ilmiö". Vuosikymmenen lopulla se oli Suomen kaikkien aikojen kolmanneksi suurin tuotantoyhtiö. Yhtiön toiminta hiljeni 1990-luvulla, jolloin Kaurismäet alkoivat julkaista omat elokuvansa omien tuotantoyhtiöidensä kautta; Akin yhtiö on nimeltään Sputnik ja Mikan Marianna Films.


title: Villealfa

text: Kaurismäkien lisäksi yhtiössä olivat mukana muun muassa näyttelijät Matti Pellonpää ja Kari Väänänen sekä kuvaaja Timo Salminen.


title: Villealfa

text: Yhtiö tuotti myös Joe Strummerin äänilevyn "Afro cuban be-pop/ Burning lights" (1990).


title: Villealfa

text: Yhtiön nimi on viittaus Jean-Luc Godardin elokuvaan "Alphaville". Mika Kaurismäen ensimmäisessä elokuvassa, nimeltään "Valehtelija", Aki Kaurismäki näyttelee hahmoa, jonka nimi on Ville Alfa. Tämän elokuvan jakelun yhtiö hoiti ennen kuin se oli tuottanut yhtään elokuvaa.


title: Willem van de Sande Bakhuyzen

text: Willem Hendrik van de Sande Bakhuyzen (13. marraskuuta 1957, Arnhem, Gelderland – 27. syyskuuta 2005, Amsterdam, Pohjois-Hollanti) oli alankomaalainen elokuvaohjaaja. Hän näytteli myös parissa elokuvassa.


title: Willem van de Sande Bakhuyzen

text: Van de Sande Bakhuyzenin ensimmäinen elokuvarooli tapahtui Oscar-palkitussa elokuvassa Muistojen vanki vuonna 1986. Ensimmäinen ohjaustyö tapahtui neljä vuotta myöhemmin televisiosarjassa "12 steden, 13 ongelukken". Hän ohjasi urallaan kaikkiaan 16 elokuvaa, joista monet saivat kansainvälisiä palkintoja. Hänen elokuvansa voittivat 21 palkintoa ja olivat ehdolla 11 muuhun.


title: Willem van de Sande Bakhuyzen

text: Willem van de Sande Bakhuyzen kuoli vuonna 2005 syöpään, päivää ennen Leef! -elokuvan ensi-iltaa.


title: Nikolaikirche

text: Nikolaikirche on Berliinin vanhin kirkkorakennus ja ainoa kaupungin varhaisimmilta ajoilta säilynyt rakennus. Se sijaitsee Mitten kaupunginosassa, historiallisen Nikolaiviertelin alueella. Nykyisin Nikolaikirchessä toimii Berliinin kaupunginmuseoon kuuluva museo ja siellä järjestetään myös konsertteja.


title: Nikolaikirche

text: Nikolaikirche sijaitsee suunnilleen paikalla, johon Berliinin kaupunki perustettiin. Kirkkoa alettiin luultavasti rakentamaan noin vuonna 1230 eli samoihin aikoihin kun Berliini sai kaupunginoikeudet. Luonnonkivistä rakennettu pilaribasilika lienee valmistunut noin kymmenessä vuodessa. Kirkko sai nykyisen kolmilaivaisen ulkoasunsa 1300- ja 1400-luvuilla tehtyjen laajennusten jälkeen. Uusgoottilaiset teräväkärkiset tornit lisättiin kuitenkin vasta 1876–1877. Ne suunnitteli Berliinin kaupunginarkkitehti Hermann Blankenstein. Kirkko oli alun perin katolinen, mutta uskonpuhdistuksen myötä se muutettiin luterilaiseksi kirkoksi.


title: Nikolaikirche

text: Kirkko vaurioitui merkittävästi liittoutuneiden pommituksissa aivan toisen maailmansodan loppuvaiheessa. Tulipalo tuhosi sisätilat ja pääosa runkohuoneen pilareista sortui. Itä-Berliinin alueella sijainnut kirkko restauroitiin lopulta vuosina 1981–1987. Samoihin aikoihin sen ympärille rakennettiin jäljitelmä sodassa tuhoutuneesta Nikolaiviertelin korttelista vuonna 1987 vietettyjen Berliinin kaupungin 750-vuotisjuhlien kunniaksi. Nikolaikirche on vuodesta 1987 alkaen toiminut museona ja konserttisalina.


title: Mary Paischeff

text: Mary Paischeff (6. elokuuta 1899 Viipuri – 7. marraskuuta 1975 Helsinki) oli tanssitaiteilija ja Suomen Kansallisbaletin ensimmäinen sopimustanssija, joka esitti vuonna 1922 Kansallisbaletin avajaisnäytännön Joutsenlampi-baletissa Odette-Odilen osan parinaan balettimestari George Gé. Paischeff oli tanssitaiteen kannatusyhdistys Pro Dancen ensimmäinen puheenjohtaja. Paischeff opiskeli balettia Pietarissa ja toimi sittemmin myös tanssinopettajana. Vuonna 1932 hän perusti Helsinkiin oman balettikoulun, ja hän opetti balettia myös Ruotsalaisen teatterin oppilaskoulussa.


title: Mary Paischeff

text: Paischeffilla tiedetään olleen tuttavapiirissään Mannerheim.


title: Mary Paischeff

text: Mary Paischeffille myönnettiin Pro Finlandia -mitali vuonna 1956.


title: Sverre Anker Ousdal

text: Sverre Anker Ousdal (s. 18. heinäkuuta 1944 Oslo) on norjalainen näyttelijä.


title: Sverre Anker Ousdal

text: Ousdal on yksi norjalaisen elokuvan kansainvälisesti tunnetuimmista näyttelijöistä. Hän on näytellyt merkittäviä rooleja muun muassa Erik Skjoldbjærgin elokuvassa Insomnia (1997) ja Bent Hamerin elokuvassa "Keittiötarinoita" ("Salmer fra kjøkkenet", 2003) sekä Jan Troellin elokuvassa "Hamsun" (1996).


title: Luna Alcalay

text: Lucia ”Luna” Alcalay (21. lokakuuta 1928 Zagreb – 9. lokakuuta 2012) oli Itävallan johtavia nykysäveltäjiä. Hän opiskeli sävellystä ja pianonsoittoa Wienissä ja sai vuonna 1958 opintostipendin Roomaan. Wieniin-paluunsa jälkeen hän sai mainetta musiikinopettajana. Säveltäjänuransa alulla hän käytti nimimerkkiä Lucia Günther, äitinsä tyttönimeä.


title: Luna Alcalay

text: Alcalay sai sävellysuransa aikana useita palkintoja eri valtioissa. Hänen tuotantoonsa kuuluu muun muassa kirjava valikoima kamarimusiikkia vaihteleville kokoonpanoille. Hän jatkoi säveltämistä 2000-luvulle saakka.


title: Luna Alcalay

text: Alcalayn tuotantoon kuuluu kamarimusiikin lisäksi esimerkiksi orkesteriteos "Sphygmogram" (1992).


title: Kjell Sundvall

text: Kjell Sundvall (31. maaliskuuta 1953, Älvsbyn) on ruotsalainen elokuvaohjaaja.


title: Kjell Sundvall

text: Sundvall on yksi ruotsalaisten toimintaelokuvien merkittävimmistä ohjaajista. Hänen elokuvansa "Lain nimessä" (1986) oli niin kriittinen elokuva ruotsalaisen kansankodin poliiseista, että sen esittäminen yritettiin aikoinaan jopa estää.


title: Kjell Sundvall

text: Sundvallin suurin menestys on elokuva "Metsästäjät" (1996), jonka tapahtumat sijoittuvat Ruotsin Norrbotteniin. Elokuva kertoo salametsästystä harjoittavista metsästäjistä, jotka sattumalta tappavat viattoman tuli-linjalle eksyneen ihmisen. Elokuvan pääosaa näytteli Kurt Wallanderina tunnettu Rolf Lassgård. Muissa pääosissa olivat muun muassa suomalaiset Jarmo Mäkinen ja Åke Lindman.


title: Kjell Sundvall

text: Sundvall on ohjannut myös Olof Palmen salamurhasta kertovan elokuvan "Viimeinen sopimus" (1998), romanttisen elokuvan "Naapurihaudan kaveri" (2002) sekä romanttisen komedian "Elämä on i-ha-haa" (2005).


title: Aimo Tepsell

text: Aimo Allan Tepsell (s. 8. toukokuuta 1932 Sodankylä) on entinen suomalainen suunnistaja, joka ylsi mitaleille suunnistuksen ensimmäisissä MM-kisoissa 1966. Kultamitalikantaan hän oli päässyt jo aiemmin viestijoukkueen jäsenenä PM-kisoissa 1963 ja EM-kisoissa 1964.


title: Aimo Tepsell

text: Viestisuunnistus oli ensimmäistä kertaa PM-kisojen ohjelmassa 1963. Suomalaisista Aimo Tepsell suunnisti avausosuuden ja lähetti matkaan veljensä Osmon. Jälkimmäinen puolisko oli Pohjoismaitten mestaruuteen henkilökohtaisella matkalla yltäneitten Erkki Kohvakan ja Rolf Koskisen varassa, ja he saivatkin pidettyä Ruotsin ja Norjan takanaan ja toivat kultaa Suomeen.


title: Aimo Tepsell

text: Vuonna 1964 viesti tuli myös EM-kisojen ohjelmaan, ja Sveitsin Mont Tendren rinteillä Suomi jätti muut maat yli 8 minuutin päähän. Aimo Tepsell suunnisti nyt kolmososuuden, ja Osmo Tepsellin tilalla oli Juhani Salmenkylä. Henkilökohtaisella matkalla Aimo Tepsell nappasi ensimmäisen henkilökohtaisen arvokisamitalinsa, pronssia. Kaksi vuotta aiemmin hän oli jäänyt 14:nneksi.


title: Aimo Tepsell

text: Suunnistuksen ensimmäiset MM-kisat järjestettiin Suomen Fiskarsissa lokakuussa 1966. Aimo Tepsell puolusti vahvasti Suomen värejä mutta joutui tyytymään hopeamitaliin, kun Norjan nuori Åge Hadler oli runsaan 14 kilometrin reitillä 2.42 minuuttia nopeampi. Viestissä puolestaan Ruotsi meni menojaan, ja Aimo Tepsellin ankkuroima kahden vuoden takainen EM-nelikko jäi hopealle 7.52 minuutin erolla ykköseen.


title: Aimo Tepsell

text: Suomen mestaruuteen Aimo Tepsell ylsi kesäsuunnistuksen henkilökohtaisilla matkoilla viidesti ja vanhoilla päivillään hiihtosuunnistuksessakin kahdesti. Gamlakarleby Idrottsföreningia edustaen hän voitti viestin Suomen mestaruuden kahdesti kesällä ja kolmasti talvella, ja Osmo-veli oli niissä aina mukana. Jukolan viestissä 1965 GIF oli paras suomalaisseura, mutta ensimmäistä kertaa voitto meni ulkomaille, kun ruotsalainen IFK Hedemora näytti voimansa.


title: Júlio Redecker

text: Júlio Redecker (12. heinäkuuta 1956 – 17. heinäkuuta 2007, São Paulo) oli brasilialainen poliitikko. Hän oli Brasilian sosiaalidemokraattisen puolueen edustajana edustajainhuoneessa vuodesta 1995. Hän sai surmansa 17. heinäkuuta 2007 São Paulon lentoturmassa. Hän oli naimisissa ja hänellä oli kolme lasta.


title: Barclays Asia Trophy

text: Barclays Asia Trophy on kesäisin harjoituskaudella pelattava jalkapallon seurajoukkueiden harjoitusturnaus. Se pelataan nimensä mukaisesti Aasiassa. Turnaukseen osallistuu joka kerta kolme Valioliigan joukkuetta. Kaksi ensimmäistä turnausta vuosina 2003 ja 2005 pelattiin nimellä FA Premier League Asia Cup, mutta vuoden 2007 turnauksen kilpailun nimi vaihdettiin, koska pääsponsori on Barclays bank.


title: Barclays Asia Trophy

text: Ensimmäinen turnaus pelattiin jo vuonna 2003. Tuolloin heinäkuussa pidetty turnaus pelattiin Malesiassa. Kaupunki oli Kuala Lumpur. Turnausta iännöi Malesian jalkapallomaajoukkue. Valioliigajoukkueita turnaukseen osallistui jo tuolloin kolme. Nämä olivat Chelsea FC, Newcastle United ja Birmingham City FC. Lopulta turnauksen voittajaksi selvisi tuolloin Chelsea. Tosin senkään urakka ei ollut helppo vaan finaali ratkesi vasta rangaistupotkukilpailun jälkeen. Chelsealle kilpailun voitto oli ensimmäinen sen jälkeen kun seura siirtyi Roman Abramovitšin alaisuuteen.


title: Barclays Asia Trophy

text: Kilpailu on järjestetty myös vuonna 2005. Tuolloin se pelattiin Thaimaan Bangkokissa. Näin ollen turnauksen isäntäjoukkue oli Thaimaan jalkapallomaajoukkue. Kolme Valioliigaseuraa olivat Everton FC, Manchester City ja Bolton Wanderers. Bolton voitti tuolloin turnauksen.


title: Barclays Asia Trophy

text: Vuonna 2007 Barclays Asia Trophy järjestetään Hong Kong Stadionilla, jolle mahtuu 40 000 katsojaa. Turnaus pelataan heinäkuun lopussa. Turnauksen isäntäjoukkueena toimii Hong Kong FA Cupin voittaja South China. Kolme turnaukseen osallistuvaa Valioliigan joukkuetta ovat Liverpool FC, Fulham FC ja Portsmouth FC. Turnauksen muoto on sellainen, että ensin pelataan välierät, joiden jälkeen pelataan pronssiottelu ja loppuottelu. Välieräparit ovat South China vastaan Liverpool ja Fulham vastaan Portsmouth. Näistä Portsmouth selvisi finaaliin kukistamalla Fulhamin 1-0. Liverpool taas eteni finaaliin 3-1 voitolla South Chinasta. Pronssia voitti Fulham lukemin 4-1. Turnauksessa ei pelattu jatkoaikoja vaan, jos tilanne oli varsinaisen peliajan jälkeen tasan, ratkaistiin ottelu rangaistuspotkukilpailulla. Näin Portsmouth voittikin finaalissa Liverpoolin rangaistuspotkuilla, kun varsinainen peliaika päättyi 0-0. Suomessa turnauksen televisioi Canal+. Suomalaisista turnauksessa olivat mukana Antti Niemi ja Sami Hyypiä.


title: Barclays Asia Trophy

text: Vuonna 2009 pelipaikkana toimi Pekingin Worker Stadium Kiinassa. Mukana olivat Valioliigan seurat West Ham United, Hull City ja Tottenham Hotspur. Neljäntenä joukkueena mukana oli paikallinen Beijing Guoan. Finaalissa Tottenham voitti Hullin 3–0 ja West Ham voitti pronssiottelun.


title: Renault Vel Satis

text: Renault Vel Satis on Renault’n vuosina 2002–2009 valmistama edustusluokan automalli, joka korvasi Renault Safranen. Sen seuraajaksi tuli Renault Latitude. Mallin nimi Vel Satis tulee sanoista "velocity" ja "satisfaction". Auto oli käytössä muun muassa Ranskan presidentillä.


title: Renault Vel Satis

text: Vuoden 2002 Euro NCAP -kolaritestistä Vel Satis sai tulokseksi täydet viisi tähteä.


title: Renault Vel Satis

text: Vel Satis esiteltiin Geneven autonäyttelyssä keväällä 2001. Se perustuu samalle pohjalevylle kuin Renault Laguna- ja Espace-mallit. Autoa myös valmistettiin niiden kanssa samalla tehtaalla Sandouvillessä.


title: Renault Vel Satis

text: Vuonna 2005 malli koki pienen kasvojenkohotuksen, jossa etusäleikön kromikoristusta vähennettiin.


title: Live at Massey Hall 1971

text: Live At Massey Hall on vuonna 2007 julkaistu Neil Youngin livealbumi. Albumi on äänitetty 19. tammikuuta 1971 Toronton Massey Hallissa "Journey Through the Past" -kiertueen aikana. Young esiintyy konsertissa yksin ja soittaa akustisesti kitaraa ja pianoa. Albumi on toinen julkaisu Youngin "Archives Performance" -sarjasta.


title: Live at Massey Hall 1971

text: Useat konsertin kappaleista olivat tuntemattomia yleisölle, vaikka kappalevalikoima olikin samanlainen kuin muissa konserteissa kiertueen aikana. 18 kappaleesta, jotka Young esitti tässä konsertissa ainoastaan 8 oli julkaistu aiemmin levyillä. Näihin kuuluvat kappaleet, jotka Young oli levyttänyt Buffalo Springfieldin ja Crosby, Stills, Nash & Youngin kanssa tai julkaissut jollakin kolmesta sooloalbumistaan, jotka olivat ilmestyneet siihen mennessä.


title: Live at Massey Hall 1971

text: Viisi konsertin kappaleista julkaistiin seuraavana vuonna ilmestyneellä albumilla "Harvest", vaikkakin kappaleessa "A Man Needs a Maid" on huomattavia eroja sanoituksessa. "Bad Fog of Loneliness" on julkaistu ensimmäistä kertaa tällä albumilla. Neljä kappaleista julkaistiin myöhemmillä 1970-luvun albumeilla. "Love in Mind" ja "Journey Through the Past" ilmestyivät livealbumilla "Time Fades Away" vuonna 1973, jota ei ole julkaistu toistaiseksi CD-muodossa. "See the Sky About to Rain" ilmestyi erilaisella sovituksella vuonna 1974 albumilla "On the Beach". "Dance Dance Dance" ilmestyi ensimmäisen kerran Crazy Horsen vuonna 1971 ilmestyneellä debyyttialbumilla ja uudella sanoituksella ja nimellä "Love Is a Rose" kokoelma-albumilla "Decade" vuonna 1977. Kappaleesta teki myöhemmin oman versionsa Linda Ronstadt.


title: Live at Massey Hall 1971

text: Kaikki kappaleet Neil Youngin.


title: Jerry Hadley

text: Jerry Hadley (16. kesäkuuta 1952 – 18. heinäkuuta 2007) oli yhdysvaltalainen tenori. Hän sai uransa aikana kolme Grammy-palkintoa vuosina 1992, 1995 ja 2004.


title: Jerry Hadley

text: Hadley kaavaili alun perin kapellimestarin uraa, mutta alkoi sitten opiskella laulamista. Hän aloitti uransa pienissä oopperataloissa eri kohteissa Yhdysvalloissa, mutta pääsi New Yorkin oopperan vakituiseksi tähdeksi debytoituaan siellä Arturon roolissa Gaetano Donizettin oopperassa "Lucia di Lammermoor".


title: Jerry Hadley

text: Hadley teki Wienin valtionoopperan -debyyttinsä vuonna 1982 tulkiten silloinkin Donizettia. Hän esiintyi uransa aikana useissa maailman tunnetuimmissa oopperataloissa, kuten La Scalassa, Metropolitan-oopperassa sekä Hampurin valtionoopperassa. Hän tuli Donizettin oopperaroolien ohella tunnetuksi mm. Gioacchino Rossinin ja Wolfgang Amadeus Mozartin sekä Broadway-musikaalien, operetin ja populaarimusiikin tulkitsijana. Hän esiintyi usein myös Tom Rakewellin roolissa Igor Stravinskin oopperassa "The Rake's Progress".


title: Jerry Hadley

text: Hadley tilasi vuonna 1996 Daniel Steven Craftsilta Carl Sandburgin runouteen pohjautuvan musiikkiteoksen "The Song and The Slogan", joka sai kantaesityksensä vuonna 2000. Hän ampui itseään ilmakiväärillä päähän 10. heinäkuuta 2007 New Yorkin osavaltiossa ja päätyi tajuttomana sairaalaan. Hänellä todettiin vaikeita aivovaurioita, ja hänen hengissäpitonsa lopetettiin tehoamattomana 16. heinäkuuta. Hän menehtyi vammoihinsa kaksi päivää myöhemmin.


title: Jerry Hadley

text: Hadleyn viimeiset oopperaesitykset tapahtuivat Australiassa toukokuussa 2007 Pinkertonin roolissa Giacomo Puccinin teoksessa "Madama Butterfly". Ennen itsemurhaansa Hadleyn kerrotaan kärsineen taloushuolista ja masennuksesta.


title: Varjoaine

text: Varjoaine on radiologisissa kuvantamistutkimuksissa käytettävä aine, jonka avulla parannetaan elimistön rakenteiden tai nesteiden näkyvyyttä. Varjoaine on ominaisuuksiltaan sellainen, että röntgensäteet läpäisevät sen eri tavalla kuin ympäröivät rakenteet, jolloin se muodostaa havaittavan kontrastieron. Useat varjoaineet ovat röntgensäteitä läpäisemättömiä.


title: Varjoaine

text: Varjoaineen tyyppi valitaan kuvauksen mukaan. Varjoaineet jaotellaan yleensä jodipitoisiin ja ei-jodipitoisiin aineisiin, joista jälkimmäiset sisältävät lähinnä bariumia. Jodipitoisia varjoaineita käytetään esimerkiksi verisuonten, virtsateiden, kohdun ja munanjohdinten kuvauksissa, kun taas bariumvarjoaineita käytetään suolistokuvauksissa. Gadolinium-varjoaine on käytössä magneettikuvausten tehostamiseksi.


title: Varjoaine

text:
Koska varjoaine poistuu elimistöstä munuaisten kautta, ennen kuvausta täytyy varmistaa, että potilaan munuaiset toimivat normaalisti. Allergia varjoaineelle on harvinainen, mutta mahdollinen.
Varjoaine voi aiheuttaa päänsärkyä ja oksentelua, vaikkei olisikaan allerginen varjoaineelle.Jodia sisältävät varjoaineet, jotka kuuluvat anatomis-terapeuttis-kemiallisessa lääkeluokituksessa luokkaan V08AA vesiliukoiset munuaishakuiset korkea osmolaaliset varjoaineet:


title: Varjoaine

text: Jodia sisältävät varjoaineet, jotka kuuluvat anatomis-terapeuttis-kemiallisessa lääkeluokituksessa luokkaan V08AB vesiliukoiset munuaishakuiset matala osmolaaliset varjoaineet:


title: Varjoaine

text: Jodia sisältävät varjoaineet, jotka kuuluvat anatomis-terapeuttis-kemiallisessa lääkeluokituksessa luokkaan V08AC vesiliukoiset maksahakuiset varjoaineet:


title: Varjoaine

text: Jodia sisältävät varjoaineet, jotka kuuluvat anatomis-terapeuttis-kemiallisessa lääkeluokituksessa luokkaan V08AD ei-vesiliukoiset varjoaineet:


title: Raharealisaatio

text: Raharealisaatio tarkoittaa siirtymistä kulta- tai hopeakantaan järjestelmästä, jossa rahan arvoa ei ole määritelty jalometalleina, vaan rahan arvo perustuu pelkästään luottamukseen. Koska kulta- ja hopeakannassa olevia valuuttoja ei enää ole, raharealisaatioista puhutaan nykyään vain taloushistorian yhteydessä.


title: Raharealisaatio

text: Suomen historiasta puhuttaessa raharealisaatiolla tarkoitetaan yleensä vuoden 1840 realisaatiota, joka toteutettiin Venäjän raharealisaation yhteydessä. Rupla kiinnitettiin tuolloin hopeakantaan, jolloin myös Suomen Pankin ruplamääräisiä seteleitä alettiin pyydettäessä lunastaa hopealla. Samassa yhteydessä myös menestyksekkäästi vedettiin liikenteestä Ruotsin raha, jota oli yhä edelleen runsaasti käytössä, ja jota voitiin käyttää jopa veronmaksuun. Ruotsalaisen rahan käyttäminen oli tavallisinta Länsi- ja Pohjois-Suomessa.


title: Raharealisaatio

text:
Vuoden 1840 realisaatio korosti Suomen Pankin merkitystä. Vuonna 1811 perustettua pankkia oli syystäkin kutsuttu pelkäksi lainakassaksi, vaikka se laskikin liikkeeseen pieniä seteleitä. Raharealisaation yhteydessä pankille hankittiin runsaasti hopeavarantoja setelinkatteeksi. Hopeaa hankittiin etenkin Tukholmasta kierrosta vedettävällä ruotsalaisella rahalla. Tämä toiminta oli ajoittain niin mittavaa, että se sai Ruotsin keskuspankin hopeavarannot hupenemaan.
Suomen Pankki alkoi jo muistuttaa keskuspankkia hopeavarantoineen ja setelinanto-oikeuksineen. Liikkeeseen laskettiin jo 25 ruplan seteleitä.


title: Raharealisaatio

text: Raharealisaatio yksinkertaisti Suomen rahaoloja merkittävästi.


title: Raharealisaatio

text: Raharealisaation toteuttamisesta annettiin "Keisarillisen Majesteetin Armollinen Julistus Rahan Muuttamisesta Kowaksi Myntiksi Suomen Isoruhtinaan Maassa."


title: Svealandsbanan

text: Svealandsbanan on Ruotsin rataverkkoon kuuluva 116 kilometrin mittainen osuus, joka johtaa Södertäljestä Eskilstunan kautta Valskogiin. Osuus valmistui vuonna 1997. Se on sähköistetty ja suurimmaksi osaksi yksiraiteinen. Radalla on etupäässä henkilöliikennettä, mutta myös jonkin verran tavaraliikennettä.


title: Näkymätön mies (Wells)

text: Näkymätön mies (alkuteos "The Invisible Man") on H. G. Wellsin 1897 kirjoittama jännitys- ja sci-fi-romaani. Kirja ilmestyi ensin sarjana "Pearson's Magazine" -lehdessä samana vuonna. Kirjan päähenkilö on tiedemies Griffin, jonka teorian mukaan ihminen muuttuu näkymättömäksi, jos hänen taitekertoimensa muutetaan samaksi kuin ilman eikä keho ime tai heijasta valoa. Griffin onnistuu tässä, mutta ei saa itseään takaisin näkyväksi. Hänen mielensä järkkyy.


title: Näkymätön mies (Wells)

text: Kirjan tapahtumat alkavat Ipingistä, Länsi-Sussexista, jonka majataloon Griffin saapuu. Jonkin ajan päästä hän paljastuu näkymättömäksi mieheksi. Hän pakenee ja tapaa kulkurin, Thomas Marvelin, jonka pakottaa yhteistyöhön kanssaan. Marvel kuitenkin pakenee ja vie Griffinin muistiinpanokirjat ja rahat mukanaan. Griffin seuraa, hänet havaitaan ja hän haavoittuu ammuskelussa.


title: Näkymätön mies (Wells)

text: Griffin pakenee taloon, jonka omistaja on tohtori Kemp, Griffinin opiskelutoveri. Griffin kertoo tälle tarinansa ja suunnitelmansa näkymättömän miehen hirmuhallituksesta. Hän joutuu kuitenkin pakenemaan, koska Kemp on kirjeitse kutsunut miehiä ottamaan näkymättömän miehen kiinni. Griffin pääsee kuitenkin taas pakenemaan ja Kemp järjestää Griffinin etsinnän. Griffin hyökkää myöhemmin Kempin taloon ja Kemp pakenee kaupunkiin. Siellä Griffin jää kiinni, jossa hänet väkivaltaisesti taltutetaan. Hän kuolee ja muuttuu taas näkyväksi.